Ɛbɛlabɔlɛ Nu Edwɛkɛ: Kilisiene Abusua Kpalɛ Mɔɔ Mevi Nu La Maanle Memkpazile | Woodworth Mills\nƐzinzalɛ Arane—Debiezukoalɛ Ɛdeɛ | February 2019\nKENGA YE WƆ Acholi Afrikaans Aja Akha Albanian Altai Alur America Mumule Aneɛ Amharic Amis Angola Mumule Aneɛ Arabic Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Boulou Brazil Mumule Aneɛ Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombia Mumule Aneɛ Croatian Czech Damara Dangme Danish Dayak Ngaju Digor Douala Drehu Dutch Ecuador Mumule Aneɛ Edo Efik English Esan Estonian Ewe Fijian Finnish Fon French Ga Garifuna Georgian German Giliki Gitonga Greenlandic Guadeloupean Creole Guarani Guatemala Mumule Aneɛ Gujarati Gun Haitian Creole Hausa Herero Hibulu Hiligaynon Hindi Hiri Motu Hmong (White) Honduras Mumule Aneɛ Hungarian Iban Ibanag Ibinda Icelandic Igbo Iloko Indonesian Isoko Italian Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexico Mumule Aneɛ Mingrelian Mixe (North Central) Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Niuean Norwegian Nyaneka Nyungwe Nzema Okpe Oromo Ossetian Otetela Palauan Pangasinan Papiamento (Curaçao) Persian Pidgin (West Africa) Polish Polish Mumule Aneɛ Ponapean Portuguese (Brazil) Portuguese (European) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Rutoro Samoan Sangir Sango Saramaccan Sena Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuela Mumule Aneɛ Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zulu\nKilisiene Abusua Kpalɛ Mɔɔ Mevi Nu La Maanle Memkpazile\nWoodworth Mills anloa edwɛkɛ\nWƆ NƆE ne, ɛnee yɛlua Azule Niger ne mɔɔ ye tɛtɛlɛ bayɛ mayɛlɛ ko (km 1.6) la azo. Ɛnee Nigeria Konle ne gyi nu, yemɔti ɛnee ɔle esiane kpole kɛ ɛbapɛ azule ne. Noko ɛnee ɔwɔ kɛ yɛfa yɛ ngoane yɛto esiane nu fane dɔɔnwo. Kɛ ɔyɛle mɔɔ mengɔle tɛnlabelɛ zɔhane anu ɛ? Bɛmaa yɛbɔ ɔ bo wɔ mekɛ mɔɔ bɛwole me la.\nBɛzɔnenle me papa John Mills wɔ 1913 wɔ New York City, ɛnee yenyia ɛvolɛ 25. Adiema Russell a maanle ɛzɔnenlɛ ɛdendɛlɛ ne a. Ɛhye anzi mekɛ ekyi, me Papa hɔle Trinidad, na ɛkɛ ne a ɔgyale ɔ ye Constance Farmer mɔɔ ɛnee le Baebolo Sukoavo mɔɔ bɔ mɔdenle la. Me Papa boale ɔ gɔnwo William R. Brown ɔmaanle ɔyele “Photo-Drama of Creation” vidio ne. Bɛyɛle ɛhye kɔkpula kɛ bɛmaanle Adiema Brown nee ɔ ye hɔzonlenle wɔ West Africa wɔ ɛvolɛ 1923. Me Papa nee me Mame mɔɔ ɛnee bɛlɛ anyelazo kɛ bɛbahɔ anwuma la doale zolɛ wɔ Trinidad.\nYƐ AWOVOLƐ HULOLE YƐ\nMe awovolɛ wole ngakula ngɔnla na bɛvale mɔɔ limoa la bɛdonle adiema Rutherford mɔɔ ɛnee li Watch Tower Bible and Tract Society ne anyunlu la. Mɔɔ bɛwole me wɔ December 30, 1922 la, bɛvale me bɛdonle Clayton J. Woodworth mɔɔ ɛnee yɛ The Golden Age (mɔ kɛkala bɛfɛlɛ ye Awake!) anwo gyima la. Yɛ awovolɛ maanle yɛhɔle sukulu yɛhɔdwule ɛleka bie, noko bɛvale sunsum nu bodane bɛziele yɛ nye zo. Ɛnee me mame kola nee yɛ suzu Ngɛlɛlera ne anwo maa yɛte ɔ bo kpalɛ na yɛfa yɛyɛ gyima. Ɛnee me Papa anye die nwo kɛ ɔbaha Baebolo nu edwɛkɛ wɔ adenle mɔɔ yɛ anyelielɛ la azo amaa yɛade edwɛkɛ ne abo kpalɛ.\nBɛ mɔdenlebɔlɛ ne zole ma. Yɛle mrenyia nnu, na yɛ nuhua nsa hɔle Geleade Sukulu ne bie. Yɛ mediema mraalɛ ne mɔ anu nsa yɛle adekpakyelɛ gyima ne ɛvolɛ dɔɔnwo wɔ Trinidad nee Tobago. Yɛ awovolɛ luale bɛ ngilehilelɛ nee bɛ neazo kɛnlɛma zo luale yɛ wɔ “[Gyihova] awuke nu.” Bɛ anwosesebɛmaanlɛ ne boale yɛ ɔmaanle yɛhɔle zo yɛdɛnlanle ɛkɛ na yɛkpazile “wɔ Nyamenle alienwo ɛkɛ.”—Edw. 92:13.\nƐnee bɛyɛ daselɛlilɛ ɛhɔlɛ nwo ngyehyɛleɛ wɔ yɛ sua nu ɛkɛ. Adekpakyelɛma mɔɔ bayia ɛkɛ la hanle Adiema George Young, mɔɔ ɛnee le edwɛkpatɛlɛvolɛ wɔ Canada mɔɔ rakpɔlale bɛ wɔ Trinidad la anwo edwɛkɛ. Me awovolɛ vale anyelielɛ hanle Brown abusua ne mɔɔ bɛ nee bɛ bɔle nu yɛle gyima na bɛwɔ West Africa la anwo edwɛkɛ. Ɛhye mɔ amuala hanle me maanle membɔle daselɛlilɛ bo wɔ mekɛ mɔɔ ɛnee menyia ɛvolɛ bulu la.\nALIMOA GYIMA NGAKYILE\nMekɛ zɔhane ɛnee yɛ magazine ne mɔ anu edwɛkɛ ne anloa yɛ se, ɛnee bɛka adalɛ ɛzonlenlɛ, gualilɛma mɔɔ le anyebolo yɛɛ maanyɛlɛma mɔɔ ɛnga nɔhalɛ la anwo edwɛkɛ wienyi. Ɛhye ati, wɔ 1936, ɛzonlenlɛ nu mgbanyima maanle Trinidad arane ne vale ɔ sa dole Watch Tower mbuluku biala azo. Yɛvale mbuluku ne mɔ yɛveale na yɛvale yɛlile gyima too bɛwiele. Yɛvale ngɛlata mɔɔ bɛhɛlɛ zo la yɛdole ɛlɔnwɔne yɛɛ yɛvale basekɛ yɛhyehyɛle ɛsalɛdolɛ ngɛlata. Yɛvale sound-car noko yɛhanle edwɛkɛ ne yɛvile sua Tunapuna azo yɛhɔle Trinidad azua mɔɔ wɔ moa la azo. Ɛnee ɔyɛ anyelielɛ kpalɛ! Sunsum nu ninyɛne zɛhae mɔɔ yɛyɛle la maanle menliele ɛzɔnenlɛ wɔ mekɛ mɔɔ menyianle ɛvolɛ 16 la.\nA Tunapuna sound-car ekpunli ne\nYɛ Kilisiene abusua kpalɛ ne yɛɛ sunsum nu ninyɛne mɔɔ yɛyɛle la maanle me nye liele edwɛkpatɛlɛvolɛ gyima ne anwo. Ɛnee zɔhane ɛhulolɛ ne tɛbɔ ɛkɛ wɔ mekɛ mɔɔ mengɔmbokale Adiema Edmund W. Cummings anwo wɔ Aruba wɔ 1944 la. Ɔyɛle yɛ anyelielɛ kɛ yɛboale menli bulu yɛmaanle bɛrale Ngakyelɛlilɛ ne wɔ 1945 la. Ye ɛvolɛ bieko, bɛdele asafo mɔɔ limoa la wɔ bɔra ne azo.\nOris maanle me nye liele wɔ ndenle ngakyile zo\nYemɔ anzi mekɛ ekyi, menlile me gɔnwo gyimayɛvo Oris William daselɛ wɔ mekɛ mɔɔ ɛnee menle daselɛlilɛ nu la. Oris nee me zule kpolera na ɔbɔle mɔdenle kɛ ɔkilehile diedi mɔɔ ɔlɛ la anu. Noko ɔlua Baebolo ɛzukoalɛ zo, ɔnwunle mɔɔ Nyamenle Edwɛkɛ ne kilehile amgba la na ɔliele ɛzɔnenlɛ wɔ January 5, 1947. Nzinlii, yɛhulole yɛ nwo na yɛgyale. Ɔbɔle adekpakyelɛ gyima ne abo wɔ November 1950. Oris maanle me nye liele wɔ ndenle ngakyile zo.\nƐZONLENLƐ GYIMA MƆƆ YƐ ANYELIELƐ WƆ NIGERIA\nBɛmaanle yɛhɔle Geleade Sukulu wɔ 1955. Yɛgyakyile yɛ gyima na yɛdɔnenle yɛ sua yɛɛ ninyɛne gyɛne na yɛvile Aruba. Yɛwiele Geleade Sukulu mɔɔ tɔ zo 27 la wɔ July 29, 1956, na bɛmaanle yɛhɔle Nigeria.\nYɛ nee Bɛtɛle abusua ne wɔ Lagos, Nigeria, 1957\nOris ka kɛ, saa meto me nye me nzi a, menwu kɛ “Gyihova sunsum ne kola boa awie maa ɔdi ngyegyelɛ mɔɔ wɔ edwɛkpatɛlɛvolɛ gyima ne anu la azo. Ɛnee me nye ɛnlie edwɛkpatɛlɛvolɛ gyima ne anwo kɛ me hu la. Ɛnee mekulo kɛ metɛnla sua nu mewo ngakula. Mengakyile me adwenle wɔ mekɛ mɔɔ menwunle kɛ ɔhyia kɛ yɛka edwɛkɛ ne ndɛndɛ la. Yɛkawie Geleade la, ɛnee meziezie me nwo bɔkɔɔ kɛ mebaha edwɛkɛ ne kɛ edwɛkpatɛlɛvolɛ. Mɔɔ yɛvole Queen Mary meli ne la, yɛdele kɛ Worth Thornton mɔɔ yɛ gyima wɔ Adiema Knorr ɔfese la ɛlɛka ahile yɛ kɛ ‘Bon voyage!’ Ɔhanle ɔhilele yɛ kɛ yɛbazonle wɔ Bɛtɛle. Menganle kɛ ‘O, kyɛkyɛ!’ Noko menyɛle nzenzaleɛ ndɛndɛ na me nye raliele Bɛtɛle nee gyima ngakyile mɔɔ menyɛle la anwo kpalɛ. Mɔɔ ɛnee me nye die nwo kpalɛ la a le ɛleka mɔɔ bɛdie nyɛvolɛ la. Me nye die menli nwo, na gyima ɛhye maanle menyiale mediema mɔɔ bɛle Nigeriama la. Bɛ nuhua dɔɔnwo baradwu ɛkɛ ne la ɛnee bɛ nwo le munlutu, bɛvɛ na ɛhɔne nee nzuhɔne ɛlɛku bɛ. Ɛnee me nye die kɛ mebali bɛ ngyianlɛ nwo gyima. Ɛnee ɔ muala le ɛzonlenlɛ nwuanzanwuanza maa Gyihova, na yemɔ maanle menyianle ahunlundwolɛ nee anyelielɛ.” Ɛhɛe, gyimalilɛ biala maanle yɛkpazile.\nWɔ abusua ayia bie mɔɔ yɛyɛle ye wɔ Trinidad wɔ 1961 la abo, Adiema Brown hanle anwubielɛ ngɛnlɛma mɔɔ yenyia ye wɔ Africa la anwo edwɛkɛ. Akee menganle anyuhɔlɛ mɔɔ yɛnyia wɔ Nigeria la. Adiema Brown vale ɔ sa dole me kɔme na ɔhanle ɔhilele me Papa kɛ: “Johnny, wɔangɔ Africa ɛlɛ, noko Woodworth ɛhɔ ɛkɛ!” Me Papa buale kɛ: “Worth, Toa zo! Mmagyakyi!” Mediema ɛhye mɔ mɔɔ bɛnyi sunsum nu la anwosesebɛmaanlɛ maanle ɛhulolɛ mɔɔ melɛ kɛ meyɛ ɛzonlenlɛ gyima ne kpalɛ la anu mianle.\nWilliam “Bible” Brown nee ɔ ye Antonia maanle yɛ anwosesebɛ kpalɛ\nWɔ 1962, menyianle nwolɛ adenle bieko mengɔle Geleade sukulu mɔɔ tɔ zo 37 mɔɔ bɛvale siane bulu bɛyɛle la bie. Adiema Wilfred Gooch, mɔɔ ɛnee le Bɛtɛle neavolɛ wɔ Nigeria la hɔle sukulu ne mɔɔ tɔ zo 38 la bie, na bɛmaanle ɔhɔzonlenle wɔ England. Medame a memaanyɛle Nigeria Bɛtɛle ne azo neavolɛ a. Kɛ mɔɔ Adiema Brown yɛle la, mendule adenle dɔɔnwo, na ɛhye maanle menwunle mediema mɔɔ le Nigeriama la na mengulole bɛ. Ɛnee bɛnlɛ nwonane afoa nu ninyɛne dɔɔnwo kɛ mɔɔ menli mɔɔ wɔ maanle mɔɔ bɛdi boɛ azo lɛ la, noko kɛzi bɛ kunlu dwo bɛ nwo na bɛ nye die la maa ɔda ali wienyi kɛ ɛbɛlabɔlɛ mɔɔ gyi bodane zo la ɛngyi ezukoa anzɛɛ anwonyia zo. Ɔnva nwo tɛnlabelɛ mɔɔ bɛwɔ nu la, ɔyɛ azibɛnwo kɛ bɛ nwo te, na ɛleka mɔɔ bɛyia bɛsonle la le mɔɔ fɛta. Saa bɛlɛba nyianu a, bɛ nuhua dɔɔnwo fo ndaboa kale bie mɔɔ bɛfɛlɛ ye bolekajas * la. Fane dɔɔnwo ne ala, bɛkɛlɛ edwɛkɛ bie mɔ mɔɔ yɛ anyelielɛ la bɛgua ahale ɛhye mɔ anwo. Nuhua ko a le: “Nzule kpɔnwo kpɔnwo a yi buakɛ a.”\nNea kɛzi zɔhane edwɛkɛ ne le nɔhalɛ a! Awie ko biala mɔdenlebɔlɛ nwo hyia; yɛ ɛdeɛ boka nwo. Ɔkadwu 1974 la, Nigeria rayɛle maanle mɔɔ limoa mɔɔ saa ɛye United States efi ɛkɛ a, ɔnyianle nolobɔlɛma 100,000 a. Gyima ne nyianle anyuhɔlɛ!\nMekɛ mɔɔ yɛnyianle anyuhɔlɛ ɛhye la, ɛnee Nigeria Konle ne gyi nu ɔvi 1967 kɔdwu 1970. Wɔ siane dɔɔnwo anu, ɛnee yɛ mediema mɔɔ wɔ Azule Niger ne ɛleka mɔɔ bɛfɛlɛ ye Biafran la nee Bɛtɛle ɛngola ɛnli ngitanwo. Ɛnee ɔle yɛ ɛzonlelilɛ kɛ yɛbamaa bɛ sunsum nu aleɛ nee adehilelɛ. Kɛ mɔɔ meha ye wɔ mɔlebɛbo ne la, ɔlua asɔneyɛlɛ nee Gyihova anu diedi mɔɔ yɛnyianle la ati, yɛpɛle azule ne fane dɔɔnwo.\nMekakye esiane mɔɔ yɛyiale mekɛ mɔɔ yɛpɛ Azule Niger ne la, anrɛɛ sogyama, anwodolɛ nee ninyɛne gyɛne maa yɛ ngoane avi yɛ sa. Ɛnee ɔyɛ se kɛ ɛbabɔ arane sogyama wɔadɛla, noko ɛnee ɔle esiane kpole kɛ ɛbava ɛleka mɔɔ atuadelɛma ne wɔ la. Mekɛ bie, menvale ɛlɛne mempɛle Azule Niger ne nɔɔzo menvile Asaba mengɔle Onitsha yɛɛ Enugu mengɔmaanle mgbanyima mɔɔ wɔ ɛkɛ la anwosesebɛ. Mendule adenle bieko mengɔmaanle mgbanyima mɔɔ wɔ Aba la anwosesebɛ. Ɛnee bɛli mɛla kɛ awie biala mmasɔ kɛnlaneɛ wɔ ɛkɛ amaa agbɔvolɛ annwu bɛ. Wɔ Port Harcourt, yɛyɛle asɔne yɛkpɔnenle yɛ ayia ne ndɛndɛ wɔ mekɛ mɔɔ arane sogyama hɔle ɛleka mɔɔ dwazotiama ne wɔ wɔ sua ne kandiba la.\nAyia zɔhane mɔ boale mediema ne mɔ ɔmaanle bɛnwunle kɛ Gyihova dwenle bɛ nwo na ɔmaanle bɛnyianle folɛdulɛ amaa bɛangyinla afoa biala na bɛayɛ ko. Mediema mɔɔ wɔ Nigeria la lile nɔhalɛ wɔ konle ne anu. Ɛlɔlɛ mɔɔ bɛnyianle bɛmaanle bɛ nwo la yɛle kpole dɛlale menli ekpunli gyɛne mɔɔ bɛkpɔ bɛ la, bɛyɛle ko kɛ Kilisienema. Ɔle nwolɛ adenle kpole kɛ yɛgyinlanle bɛ nzi wɔ sɔnea mekɛ zɔhane anu la.\nWɔ 1969, Adiema Milton G. Henschel yɛle “Peace on Earth” Maanle Maanle Avinli Nyianu ne mɔɔ bɛyɛle ye wɔ Yankee Stadium, New York la ebianutɛnlavolɛ, na kɛ mɔɔ ɛnee mele ye boavolɛ la ati, menzukoale ninyɛne dɔɔnwo menvile ye ɛkɛ. Ɛhye boale kpalɛ, ɔluakɛ wɔ 1970 yɛyɛle “Men of Goodwill” Maanle Maanle Avinli Nyianu wɔ Lagos, Nigeria. Wɔ konle ne anzi mekɛ ekyi, ɔlua Gyihova moalɛ zo yɛholale yɛyɛle gyimalilɛ ɛhye. Aneɛ ngakyile 17 a bɔle nu a, na menli mɔɔ hɔle la dodo le 121,128. Ɛnee bie ɛtɛsile ɛlɛ. Adiema Knorr nee Henschel nee nyɛvolɛ gyɛne vale alopile vile United States nee England rale na bɛzɔnenle menli mɔɔ bɛ nwo zonle tɛla Pɛntekɔso kenle ne ɛdeɛ ne la—ɛdoavolɛma fofolɛ 3,775! Memboale memaanle bɛyɛle nyianu zɔhane anwo ngyehyɛleɛ yemɔti ɛnee menlɛ alagye fee wɔ mekɛ zɔhane. Nolobɔlɛma dodo ne maa yɛnwu kɛzi yɛnyianle anyuhɔlɛ ndɛndɛ la!\nMenli kɛyɛ 121,128 rale “Men of Goodwill” Maanle Maanle Avinli Nyianu ne, aneɛ 17 a yiale a, na Ibo boka nwo\nWɔ ɛvolɛ mɔɔ bo 30 mɔɔ menlile ye wɔ Nigeria la, me nye liele kɛ ɔyɛ a bɛmaa mesonle kɛ neavolɛ adenduvo yɛɛ mekɔkpɔla Bɛtɛle ngakyile mɔɔ wɔ West Africa la. Edwɛkpatɛlɛvolɛma ne hilele mekɛ mɔɔ yɛnyianle yɛmaanle bɛ yɛɛ anwosesebɛmaanlɛ ne anwo anyezɔlɛ. Nea kɛzi ɛnee ɔyɛ anyelielɛ wɔ mekɛ mɔɔ yɛmaanle bɛnwunle kɛ yɛdwenle bɛ nwo la! Gyima ɛhye ɛmaa menwu kɛ awie mɔ anwo anyelielɛ mɔɔ yɛbahile la a le debie mɔɔ boa bɛ ɔmaa bɛnyia anyuhɔlɛ na koyɛlɛ tɛnla Gyihova ahyehyɛdeɛ ne anu a.\nGyihova ala a boale yɛ maanle yɛgyinlanle ngyegyelɛ mɔɔ konle nee anwodolɛ maanle yɛyiale la anloa a. Oris hanle kɛ: “Yɛnwunle Gyihova nyilalɛ ne dahuu.\n“Ebunlu hyele yɛ mu nwiɔ fane dɔɔnwo. Wɔ mekɛ ko anu, Worth anye zo bulule ye na bɛ nee ye hɔle asopiti wɔ Lagos. Bɛhanle bɛhilele me kɛ bie a ɔnrɛde kpɔkɛ, noko ɔdele kpɔkɛ. Mɔɔ ɔ nye rale zo la, ɔhanle Nyamenle Belemgbunlililɛ ne anwo edwɛkɛ ɔhilele nɛɛse ne mɔɔ ɛnee ɔlɛnea ye la. Nzinlii, me nee Worth hɔkpɔlale nɛɛse ne mɔɔ bɛfɛlɛ ye Egya Nwambiwe la, amaa anyelielɛ mɔɔ ɔlɛ wɔ Baebolo ne anwo la ayɛ kpole. Ɔliele nɔhalɛ ne, na nzinlii ɔrayɛle asafo nu kpanyinli wɔ Aba. Medame noko mengolale memboale menli dɔɔnwo mɔɔ Ngɛnlamoma tɛnyetɛnye boka nwo la maanle bɛrazonlenle Gyihova. Mɔɔ maanle yɛ nye liele kpole la a le Nigeriama mɔɔ yɛnwunle bɛ na yɛhulole bɛ yɛɛ bɛ amaamuo, bɛ subane nee bɛ aneɛ.”\nƐzukoalɛdeɛ bieko ɛne: Amaa yɛakpazi wɔ maanle fofolɛ zo gyimalilɛ nu la, ɛnee ɔwɔ kɛ yɛsukoa kɛ yɛbahulo mediema ne mɔ ɔnva nwo kɛ asolo bɛ amaamuo la.\nMɔɔ yɛzonlenle wɔ Nigeria Bɛtɛle la anzi, bɛmaanle yɛzonlenle kɛ edwɛkpatɛlɛvolɛma wɔ 1987 wɔ St. Lucia bɔra ne azo. Yɛ nye liele, noko ɛnee ɔ nee ye ngyegyelɛ lua. Ɛnee ɔnle kɛ Africa mɔɔ nrenyia ko gya mraalɛ dɔɔnwo la, wɔ St. Lucia ɛke, nrenyia nee raalɛ bɔ nu tɛnla wɔ mekɛ mɔɔ bɛtɛgyale wɔ mɛla adenle zo la. Nyamenle Edwɛkɛ ne mɔɔ tumi wɔ nu la maanle yɛ Baebolo sukoavoma dɔɔnwo yɛle nzenzaleɛ mɔɔ fɛta la.\nƐnee mekulo Oris kpalɛ wɔ ɛvolɛ 68 mɔɔ yɛvale yɛgyale la anu\nMekɛ mɔɔ kpanyinliyɛlɛ ɛlɛmaa yɛ anwosesebɛ aha aze la, Neazo Eku ne vile atiakunlukɛnlɛma nu maanle yɛhɔle ewiade amuala gyima ne ati wɔ Brooklyn, New York, U.S.A. wɔ 2005. Meda Gyihova ase dahuu kɛ ɔmaanle menyianle Oris la. Yɛ kpɔvolɛ ewule lile ɔ nwo zo tumi wɔ 2015, na ɔhanle me kpalɛ. Ɛnee ɔle yelɛ kpalɛ mɔɔ lɛ ɛlɔlɛ. Ɛnee mekulo ye kpalɛ wɔ ɛvolɛ 68 mɔɔ yɛvale yɛgyale la anu. Yɛnwunle kɛ amaa yɛ nye alie wɔ agyalɛ nee asafo ne anu la, ɔwɔ kɛ yɛbu tileyɛlɛ, yɛfa ɛtane yɛkyɛ bɔkɔɔ, yɛyɛ bɛlɛvo na yɛda sunsum ne ma ali.\nSaa yɛ sa nu kpondɛ ado anzɛɛ yɛ rɛle kpondɛ abɔ a, yɛsɛlɛ Gyihova kɛ ɔboa yɛ amaa afɔle mɔɔ yɛlɛbɔ la anwo amba edwɛkɛ. Mekɛ mɔɔ yɛlɛkɔ zo yɛayɛ nzenzaleɛ la, yɛnwunle kɛ ninyɛne hɔle zo yɛle boɛ dahuu—kpalɛ ne la yɛ nyunlu!—Aye. 60:17; 2 Kɔl. 13:11.\nGyihova yilale gyima mɔɔ me awovolɛ nee awie mɔ yɛle ye wɔ Trinidad nee Tobago la azo, na mgbondabulɛ kile kɛ kɛkala, menli 9,892 ɛraboka nɔhalɛ ɛzonlenlɛ nwo. Wɔ Aruba, menli dɔɔnwo ɛyɛ gyima ɛmaa asafo ne mɔɔ ɛnee mewɔ nu la ɛnyia anyuhɔlɛ. Kɛkala asafo 14 mɔɔ ɛlɛnyia anyuhɔlɛ la a wɔ bɔra ne azo a. Na nolobɔlɛma mɔɔ wɔ Nigeria la ɛdwu 381,398. Yɛɛ nolobɔlɛma 783 a ɛlɛboa Gyihova Belemgbunlililɛ ne wɔ St. Lucia bɔra ne azo a.\nKɛkala mewɔ me ɛvolɛ 90 anu. Edwɛndolɛ 92:14 ka menli mɔɔ bɛlua bɛ wɔ Gyihova sua nu la anwo edwɛkɛ kɛ: “Bɛyɛ mrelera bɔbɔ a, bɛso ma, dahuu bɛle duhuduhu yɛɛ nzule wɔ bɛ nu.” Me nye die mekɛ mɔɔ meva mezonle Gyihova la anwo. Kilisiene abusua kpalɛ mɔɔ mevi nu la ɛmaa mehola mezonle Gyihova kpalɛ. Gyihova ɛlua ye ɛlɔlɛ kpundii ne azo yemaa medɛnla ‘me Nyamenle ne alienwo ɛkɛ.’—Edw. 92:13.\n^ ɛden. 18 Nea March 8, 1972, Awake! ne m. 24-26.\nKɔ Zo Gyinla Wɔ Munlililɛ Nu!\nYɛ Bɛlɛvo Amaa Wɔazɔ Gyihova Anye\nDuzu Ati A Ɔwɔ Kɛ Yɛkile Anyezɔlɛ A?\nƐlɔlɛ Nee Pɛlepɛlelilɛ Wɔ Tete Yizilayɛ\nƐBƐLABƆLƐ NU EDWƐKƐ Kilisiene Abusua Kpalɛ Mɔɔ Mevi Nu La Maanle Memkpazile\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE—DEBIEZUKOALƐ ƐDEƐ February 2019\nƐZINZALƐ ARANE—DEBIEZUKOALƐ ƐDEƐ February 2019\nMebɔ Kpɔkɛ Kɛ Menrɛmaa Me Sa Nu Ɛnrɛdo\nƐzonlenlɛ Gyima Ne Maanle Me Nye Liele


1 Arelemgbunli 22 | Yintanɛte Zo Baebolo | Ewiade Fofolɛ Ngilebɛbo\nArelemgbunli Mɔɔ Limoa 22:1-53\nGyɛhɔhyafate vale ɔ nwo bɔle Ehabe anwo (1-12)\nMaekaya hanle ngapezo kɛ bɛnrɛli konim (13-28)\nAdalɛ sunsum bie bɛlɛbɛla Ehabe (21, 22)\nBɛhunle Ehabe wɔ Releemɔto-geleade (29-40)\nGyɛhɔhyafate lile ebia wɔ Dwuda (41-50)\nYizilayɛ Belemgbunli Ehazaya (51-53)\n22 Konle biala angɔ zo wɔ Seleama nee Yizilayɛma avinli wɔ ɛvolɛ nsa anu. 2 Dwuda Belemgbunli Gyɛhɔhyafate+ hɔle Yizilayɛ belemgbunli ne+ anwo lɔ wɔ ɛvolɛ nsa ne azo. 3 Akee Yizilayɛ belemgbunli ne zele ye sonvolɛma ne kɛ: “Asoo bɛze kɛ Releemɔto-geleade+ le yɛ ɛdeɛ ɔ? Noko yɛlɛtwenlehwenle yɛ bo aze kɛ yɛbalie yɛavi Selea belemgbunli ne asa anu.” 4 Akee ɔbizale Gyɛhɔhyafate kɛ: “Ɛ nee me bahɔ konle wɔ Releemɔto-geleade ɔ?” Gyɛhɔhyafate buale Yizilayɛ belemgbunli ne kɛ: “Mele kɛ ɛdawɔ ala la. Me menli ne le kɛ wɔ menli ne ala la. Me mgbɔnwɔ ne mɔ le kɛ wɔ mgbɔnwɔ ne mɔ ala la.”+ 5 Noko Gyɛhɔhyafate zele Yizilayɛ belemgbunli ne kɛ: “Mesɛlɛ wɔ, dimoa biza+ nwolɛ edwɛkɛ wɔ Gyihova ɛkɛ.”+ 6 Ɔti Yizilayɛ belemgbunli ne boɔboale ngapezoma ne anloa, mrenyia kɛyɛ 400 na ɔbizale bɛ kɛ: “Me nee Releemɔto-geleade amra ɛhɔho anzɛɛ mengyakyi?” Bɛhanle bɛhilele ye kɛ: “Kɔ, na Gyihova bava bɛ awula belemgbunli ne asa anu.” 7 Akee Gyɛhɔhyafate bizale kɛ: “Gyihova ngapezonli biala ɛnle ɛke ɔ? Bɛmaa yɛlua ɔdaye noko ɔ nwo zo yɛbiza.”+ 8 Ɔti Yizilayɛ belemgbunli ne zele Gyɛhɔhyafate kɛ: “Sonla ko tɛbɔ ɛkɛ mɔɔ yɛbahola yɛalua ɔ nwo zo yɛabiza Gyihova a;+ noko mekpɔ ye,+ ɔluakɛ ɔnga ngapezo kpalɛ ɔnvale me nwo ɛlɛ, kɛ ɛtane ngome ala.+ Yemɔ a le Yemela ara Maekaya.” Noko Gyɛhɔhyafate hanle kɛ: “Ɔnle kɛ belemgbunli ka ye zɔ.” 9 Ɔti Yizilayɛ belemgbunli ne vɛlɛle suakunlu mgbanyima ne mɔ ko na ɔzele ye kɛ: “Kɔva Yemela ara Maekaya bɛla ndɛndɛ.”+ 10 Zɔhane mekɛ ne, ɛnee Yizilayɛ belemgbunli ne nee Dwuda Belemgbunli Gyɛhɔhyafate wula bɛ belemgbunli adɛladeɛ na biala de ye belemgbunli ebia nu wɔ ma ɛwosolɛ ɛleka ne mɔɔ wɔ Samɛlea anlenkɛ kpole ne anuhɔlɛ ne la, na ngapezoma ne mɔ amuala ɛlɛka ngapezo wɔ bɛ nyunlu ɛkɛ.+ 11 Akee Kɛneeyana ara Zɛdikaya vale bulalɛ yɛle mɛne na ɔhanle kɛ: “Mɔɔ Gyihova ɛha la ɛne, ‘Ɛbava ɛhye wɔazuhuzuhu Seleama too wɔabɔ bɛ bo zo.’” 12 Ɛnee ngapezoma mɔɔ ɛha la amuala ɛlɛka ngapezo ko ne ala kɛ: “Kɔ Releemɔto-geleade anwo zo na ɛbali konim; Gyihova bava sua ne awula belemgbunli ne asa anu.” 13 Yemɔti soanvolɛ ne mɔɔ hɔle kɛ ɔkavɛlɛ Maekaya la zele ye kɛ: “Nea! Ngapezoma ne mɔ edwɛkɛ ɛyɛ ko na belemgbunli ne anye ɛlie nwolɛ. Mesɛlɛ wɔ, maa wɔ edwɛkɛ ne ɛyɛ kɛ bɛ edwɛkɛ ɛdeɛ ne la, na ka maa ɔ nye ɛlie nwolɛ.”+ 14 Noko Maekaya hanle kɛ: “Mekɛ ala mɔɔ Gyihova de aze la, mɔɔ Gyihova baha ahile me la ala a mebaha a.” 15 Akee ɔrale belemgbunli ne anwo ɛkɛ, na belemgbunli ne bizale ye kɛ: “Maekaya, yɛ nee Releemɔto-geleade amra ɛhɔho anzɛɛ yɛgyakyi?” Ɛkɛ ne ala ɔbuale ye kɛ: “Kɔ na ɛbali konim; Gyihova bava sua ne awula belemgbunli asa anu.” 16 Na belemgbunli ne zele ye kɛ: “Fane nyɛ a memaa ɛha ndane kɛ nɔhalɛ ala a ɛbaha wɔahile me wɔ Gyihova duma nu a?” 17 Ɔti ɔhanle kɛ: “Menwu kɛ Yizilayɛma ɛbɔ asande wɔ awoka ne mɔ azo+ kɛ mboane mɔɔ ɛnlɛ neavolɛ la. Gyihova hanle kɛ: ‘Ɛhye mɔ ɛnlɛ bɛ menle. Maa bɛ nuhua ko biala ɛzia ɛhɔ ye sua nu anzodwolɛ nu.’” 18 Akee Yizilayɛ belemgbunli ne zele Gyɛhɔhyafate kɛ: “Meanga meangile wɔ kɛ, ‘Ɔnrɛha ngapezo kpalɛ ɔnrɛvale me nwo kɛ ɛtane ngome ala’ ɔ?”+ 19 Akee Maekaya hanle kɛ: “Ɛhye ati, bɛdie Gyihova edwɛkɛ ne: Menwunle kɛ Gyihova de ye belemgbunli ebia nu+ na anwuma ɛlɔne ne amuala gyigyi ɔ nwo ɛkɛ ne wɔ ye fema zo nee ye bɛne zo.+ 20 Akee Gyihova bizale kɛ, ‘Nwane a bahɔyɛ Ehabe koasea amaa yeahɔ Releemɔto-geleade na yeahɔwu a?’ Na mɔɔ ko ɛlɛka edwɛkɛ ɛhye la ɛnee ko noko ɛlɛka edwɛkɛ gyɛne. 21 Akee sunsum* bie+ rale ɔ nyunlu ragyinlanle Gyihova anyunlu ɛkɛ na ɔhanle kɛ, ‘Mebayɛ ye koasea.’ Na Gyihova bizale ye kɛ, ‘Kɛzi ɛbayɛ ye ɛ?’ 22 Ɔbuale kɛ, ‘Mebahɔ na meamaa ye ngapezoma ne mɔ abɔ adalɛ.’*+ Yemɔti ɔzele ye kɛ, ‘Ɛbayɛ ye koasea, na eza wɔali konim. Finde kɔ na kɔyɛ ye zɔ.’ 23 Ɔti a Gyihova ɛmaa wɔ ngapezoma ɛhye mɔ amuala ɛbɔ adalɛ ɛhile wɔ la,+ noko Gyihova ɛha kɛ ɔmaa munzule ado wɔ.”+ 24 Akee Kɛneeyana ara Zɛdikaya bikyele Maekaya na ɔbɔle ɔ nzo nu na ɔbizale ye kɛ: “Adenle boni a Gyihova sunsum ne luale zo zenle me nwo na ɔ nee wɔ dendɛle a?”+ 25 Maekaya buale ye kɛ: “Nea! Ɛbanwu adenle holɛ ko ne wɔ kenle mɔɔ ɛbahɔwolo wɔ suakunlu ɛkɛ ne kɛ ɛkavea la.” 26 Akee Yizilayɛ belemgbunli ne hanle kɛ: “Bɛva Maekaya bɛhɔmaa Emɔn mɔɔ nea suakpole ne azo la nee belemgbunli ara Dwowahye. 27 Bɛha bɛhile bɛ kɛ, ‘Mɔɔ belemgbunli ɛha la ɛne: “Bɛva sonla ɛhye bɛdo efiade+ na bɛva aleɛ ekyi nee nzule ekyi bɛmaa ye kɔkpula kɛ mebazia meara anzodwolɛ nu.”’” 28 Noko Maekaya hanle kɛ: “Saa ɛsia ɛba anzodwolɛ nu a, ɛnee tɛ Gyihova a nee me dendɛle a.”+ Akee ɔvale ɔzɔle zo kɛ: “Bɛ muala bɛyɛ ɛhye nzonlɛ.” 29 Ɔti Yizilayɛ belemgbunli ne nee Dwuda Belemgbunli Gyɛhɔhyafate vole hɔle Releemɔto-geleade.+ 30 Akee Yizilayɛ belemgbunli ne zele Gyɛhɔhyafate kɛ: “Mebahakyi me nwo sonla gyɛne na meahɔ konle ne anloa, noko wɔmɔ wula wɔ belemgbunli tɛladeɛ ne.” Yemɔti Yizilayɛ belemgbunli ne hakyile ɔ nwo sonla gyɛne+ na ɔhɔle konle ne anloa. 31 Ɛnee Selea belemgbunli ne ɛha ɛhile ye mgbanyima 32 ne mɔɔ nea ye ehwili ne mɔ azo la kɛ:+ “Bɛ nee awie biala mmako, ekyi o, kpole o, kyesɛ Yizilayɛ belemgbunli ne ala.” 32 Na mɔɔ mgbanyima mɔɔ nea ehwili ne mɔ azo la nwunle Gyɛhɔhyafate ala la, bɛhanle bɛhilele bɛ nwo kɛ: “Nɔhalɛ nu, Yizilayɛ belemgbunli ne ɛne.” Ɔti bɛhakyile bɛ nye wɔ ɔ nwo ɛkɛ ne kɛ bɛ nee ye kaho; na Gyɛhɔhyafate bɔle ɔ bo kɛ ɔtea nu yeakpondɛ moalɛ. 33 Mɔɔ mgbanyima mɔɔ nea ehwili ne mɔ azo la nwunle kɛ tɛ Yizilayɛ belemgbunli ne la, ɛkɛ ne ala bɛgyakyile ɔ nzi ɛlilɛ. 34 Noko nrenyia bie dole ye ɛda ne ngyengyenenu bie ala,* na ɔhɔwɔle Yizilayɛ belemgbunli ne wɔ ye konle tɛladeɛ ne ayia ne mɔ bie azo. Yemɔti belemgbunli ne zele ye ehwilikavolɛ ne kɛ: “Kakyi ɛ nwo na ye me fi konle ye anloa,* ɔluakɛ meboda kpole.”+ 35 Konle ne anu yɛle se wɔ kenle ne anu amuala, na ɛnee ɔwɔ kɛ bɛmaa belemgbunli ne zo bɛkisa ehwili ne anu mɔɔ ɔ nye gyi Seleama ne anwo a. Mogya vi ye hanlɛ ne anu hwinle guale ehwili ne anu, na ɔwule ye nɔsolɛ nu.+ 36 Mɔɔ sɛnzɛne ne ɛlɛkɔ ahɔdɔ la, bɛdeanle nu wɔ azokoɛleɛ ɛkɛ ne kɛ: “Awie biala ɛhɔ ye sua zo! Awie biala ɛhɔ ye azɛlɛ zo!”+ 37 Yemɔti belemgbunli ne wule, na bɛvale ye bɛrale Samɛlea; bɛziele belemgbunli ne wɔ Samɛlea. 38 Mɔɔ bɛwowole konle ehwili ne anu wɔ Samɛlea nzubula ne anloa la, ahwea ratafele ye mogya ne yɛɛ tuutuuma rabiale ɛkɛ,* kɛ mɔɔ Gyihova hanle la.+ 39 Ehabe anwo tetedwɛkɛ mɔɔ ɛha, mɔɔ ɔyɛle la kɔsɔɔti nee sua* mɔɔ ɔvale ɛzɛlɛ*+ ɔzile yɛɛ azuamgbole mɔɔ ɔkyekyele la amuala, asoo bɛtɛkɛlɛle ye wɔ Yizilayɛ arelemgbunli mekɛ zo tetedwɛkɛ buluku ne anu ɔ? 40 Akee Ehabe nee ye nenyia mɔ hɔlale,+ na ɔ ra Ehazaya+ ralile ye agya yɛle belemgbunli. 41 Esa ara Gyɛhɔhyafate+ rayɛle Dwuda belemgbunli wɔ Yizilayɛ Belemgbunli Ehabe ɛvolɛ ne mɔɔ tɔ zo nna la azo. 42 Gyɛhɔhyafate lile ɛvolɛ 35 la yɛɛ ɔrayɛle belemgbunli a, na ɔlile tumi ɛvolɛ 25 wɔ Gyɛlusalɛm. Ye mame duma a le Azuba mɔɔ le Hyelehae ara raalɛ la. 43 Ɔhɔle zo ɔluale ye papa Esa+ ndenle ne mɔ amuala anu. Yeandwe ɔ nwo yeanvi nwolɛ, na ɔyɛle mɔɔ le kpalɛ wɔ Gyihova anye zo la.+ Noko yeanye ɛzonlenlɛ ɛleka ne mɔ yeanvi ɛkɛ, na menli ne hɔle zo bɔle afɔle na eza bɛbɔle afɔle bɛmaanle ɔkpunle esike wɔ ɛzonlenlɛ ɛleka ne mɔ.+ 44 Gyɛhɔhyafate nee Yizilayɛ belemgbunli ne dɛnlanle anzodwolɛ nu.+ 45 Na Gyɛhɔhyafate anwo tetedwɛkɛ mɔɔ ɛha, ye konimlilɛ mgbole nee konle mɔɔ ɔhonle la, asoo bɛtɛkɛlɛle ye wɔ Dwuda arelemgbunli mekɛ zo tetedwɛkɛ buluku ne anu ɔ? 46 Eza ɔdule mrenyia mɔɔ bɔ ɛzonlenlɛsua nu tuutuu+ mɔɔ hale ɛkɛ wɔ ye papa Esa+ mekɛ zo la ɔvile azɛlɛ ne azo. 47 Ɛnee belemgbunli biala ɛnle Yidɔm;+ amɛnlado bie a bɛmaanle ɔgyinlanle belemgbunli agyakɛ anu ɔlile ebia a.+ 48 Gyɛhɔhyafate eza bobɔle Tahyehye meli* kɛ bɛfa bɛahɔ Ofɛ bɛahɔva nvutuke,+ noko bɛangola kɔ ɔluakɛ meli ne mɔ zɛkyele wɔ Yizeɔn-gibɛ.+ 49 Mekɛ zɔhane a Ehabe ara Ehazaya hanle hilele Gyɛhɔhyafate kɛ: “Maa me sonvolɛma ne ɛraboka wɔ sonvolɛma ne anwo wɔ meli ne mɔ anu” a, noko Gyɛhɔhyafate anlie ando nu. 50 Akee Gyɛhɔhyafate nee ye nenyia mɔ hɔlale na ɔliele ɔ menle+ na bɛziele ye bɛbokale ye nenyia mɔ anwo wɔ ye nenyia Devidi Suakpole zo, na ɔ ra Gyɛholam+ ralile ye agya yɛle belemgbunli. 51 Ehabe ara Ehazaya+ yɛle Yizilayɛ belemgbunli wɔ Samɛlea wɔ Dwuda Belemgbunli Gyɛhɔhyafate ɛvolɛ ne mɔɔ tɔ zo 17 la azo, na ɔlile ebia ɛvolɛ nwiɔ wɔ Yizilayɛ. 52 Na ɔhɔle zo ɔyɛle ɛtane wɔ Gyihova anye zo na ɔluale adenle mɔɔ ye papa+ nee ye mame+ luale zolɛ la azo na ɔbɔle ye ɛbɛla kɛ Nibate ara Gyɛlɔbowam mɔɔ maanle Yizilayɛma yɛle ɛtane la.+ 53 Ɔhɔle zo ɔzonlenle Beeyale+ na ɔbɔle ɔ ti aze ɔmaanle ye na ɔhanle Gyihova, Yizilayɛ Nyamenle ne ɛya,+ kɛ mɔɔ ye papa yɛle la.\n^ Anzɛɛ ɔkola ɔkile, “ɛleka mɔɔ tuutuuma bia la, ahwea ratafele ye mogya ne.”\n1 Arelemgbunli 22


Ɛzɛdɔso 17 | Yintanɛte Zo Baebolo | Ewiade Fofolɛ Ngilebɛbo\nBɛdendɛle bɛ nzo abo kɛ bɛnnyia nzule wɔ Hɔlɛbe (1-4)\nNzule vi bodane nu rale (5-7)\nAmalɛkema ratetale bɛ na bɛhonle bɛdɔle (8-16)\n17 Yizilayɛ ɛlɔne ne amuala vile Sen fienemgbole ne+ anu na bɛdoale bɛ adendulɛ ne azo ngyikyi ngyikyi kɛ mɔɔ Gyihova hanle la,+ na bɛhɔzokoɛle Relɛfedem.+ Noko ɛnee menli ne ɛnnyia nzule ɛnno. 2 Yemɔti menli ne nee Mosisi bɔle ɔ bo lile butule+ na bɛhanle kɛ: “Maa yɛ nzule yɛnlo.” Noko Mosisi bizale bɛ kɛ: “Duzu ati a bɛ nee me ɛlɛdi butule ɛ? Duzu ati a bɛkɔ zo bɛsɔ Gyihova bɛnea ɛ?”+ 3 Noko ɛnee nzuhɔne ɛlɛku menli ne, na bɛhɔle zo bɛdendɛle bɛ nzo abo bɛtiale Mosisi+ kɛ: “Duzu ati a ɛyele yɛ nee yɛ mra yɛɛ yɛ nyɛmoa ɛvile Yigyibiti ɛrale ɛke kɛ ɛmaa nzuhɔne ahu yɛ agua yɛ lɔ ɛ?” 4 Akee Mosisi zunle vɛlɛle Gyihova kɛ: “Kɛ menyɛ menli ɛhye mɔ ɛ? Ɔka ekyii bɛsi me awolɛ!” 5 Gyihova zele Mosisi kɛ: “Fa Yizilayɛ mgbanyima ne mɔ bie boka ɛ nwo na fa wɔ kpɔma ne mɔɔ ɛvale ɛbɔle Azule Naele ne anu la+ na bɛze menli ne anyunlu ɛkɛ bɛhɔ. 6 Nea! Mebagyinla ɛ nyunlu ɛkɛ wɔ Hɔlɛbe bodane ne azo. Fa wɔ kpɔma ne bɔ bodane ne na nzule bavi nuhua ara yeamaa menli ne anlo.”+ Mosisi yɛle ye zɔ wɔ Yizilayɛ mgbanyima ne mɔ anyunlu. 7 Ɔti ɔvɛlɛle ɛkɛ ne Masaa*+ nee Mɛleba,*+ ɔluakɛ Yizilayɛma nee Mosisi lile butule na bɛzɔle Gyihova bɛnleanle+ na bɛhanle kɛ: “Asoo Gyihova wɔ yɛ avinli anzɛɛ ɔnle yɛ avinli?” 8 Akee Amalɛkema+ rale kɛ bɛ nee Yizilayɛ baho wɔ Relɛfedem.+ 9 Ɔti Mosisi zele Dwɔhyua kɛ:+ “Kpa mrenyia maa bɛ nee Amalɛkema ɛhɔho. Ɛhyema mebalɛ nɔhalɛ Nyamenle ne kpɔma ne me sa nu na meahɔgyinla boka ekyi ne azo.” 10 Na Dwɔhyua yɛle mɔɔ Mosisi hanle la pɛpɛɛpɛ,+ na ɔ nee Amalɛkema hɔhonle. Na Mosisi, Aalɔn yɛɛ Hɛɛ+ hɔgyinlanle boka ekyi ne azo. 11 Saa Mosisi maa ɔ sa zo a, ɛnee Yizilayɛma ɛlɛdi konim, noko saa Mosisi gua ɔ sa aze a, ɛnee Amalɛkema ɛlɛdi konim. 12 Mɔɔ ɛnee Mosisi asa ɛlɛbu la, bɛvale bolɛ bɛdole ɛkɛ bɛmaanle ɔdɛnlanle zolɛ. Akee Aalɔn nee Hɛɛ gyinlanle ye foa ko nee ye foa ko na bɛzɔle ɔ sa, yemɔti yeangua ɔ sa aze too sɛnzɛne ne hɔdɔle. 13 Ɔti Dwɔhyua vale konle dadeɛ lile Amalɛkema anwo zo konim.+ 14 Akee Gyihova zele Mosisi kɛ: “Kɛlɛ ɛhye wɔ buluku nu maa ɔyɛ ngakyelɛ na kenga kile Dwɔhyua kɛ, ‘Mebakyikyi Amalɛkema abo zo meavi azɛlɛ ye azo, na bɛnrɛhakye bɛ bieko.’”+ 15 Akee Mosisi zile afɔlemokyea na ɔdonle ye Gyihova-nisi,* 16 na ɔhanle kɛ: “Kɛmɔ Amalɛkema ɛmaa bɛ sa zo ɛtia Gyaa belemgbunli ebia ne la ati,+ Gyihova nee Amalɛkema nee bɛ awolɛndoazo kɔsɔɔti mɔɔ bara la baho.”+\n^ Ɔ bo kile “Gyihova Le Me Sɛkɛlɛneɛ Baka.”


Ɔnla aze kɛ ɛbanwu ahyɛlɛdeɛ mɔɔ fɛta mɔɔ ɔwɔ kɛ ɛfa ɛkyɛ awie la. Ɔluakɛ ahenle mɔɔ die ahyɛlɛdeɛ ne la a bahile kɛzi ɔsonle bolɛ a. Yɛɛ asolo kɛzi awie biala nwu ahyɛlɛdeɛ bie a.\nKɛ neazo la, kakula bie anye balie ɛlɛtɔlɔneke ninyɛne nwo kɛ ahyɛlɛdeɛ mɔɔ sonle bolɛ. Noko, kpanyinli bie anye balie ahyɛlɛdeɛ mɔɔ le ngakyile noko ɔsonle bolɛ kpalɛ la anwo, le kɛ abusua agyadeɛ bie mɔɔ ɛhyɛ la. Wɔ amaamuo bie mɔ anu, ezukoa le ahyɛlɛdeɛ mɔɔ ngakula nee mgbanyinli anye die nwo ɔluakɛ ɔboa ɔmaa bɛtɔ ninyɛne mɔɔ bɛ nye die nwo la.\nƆnva nwo ngyegyelɛ ɛhye mɔ, menli dɔɔnwo ɛlɛbɔ mɔdenle akpondɛ ahyɛlɛdeɛ mɔɔ fɛta la amaa bɛ alɔvolɛ. Ɔnla aze kɛ yɛbanyia ahyɛlɛdeɛ ɛhye mɔ, noko saa yɛmaa ninyɛne bie mɔ tɛnla yɛ adwenle nu wɔ mekɛ mɔɔ yɛlɛkpondɛ ahyɛlɛdeɛ mɔɔ fɛta la a, ɔbaboa yɛ. Yɛzuzu ninyɛne nna mɔɔ bamaa ahenle mɔɔ die ahyɛlɛdeɛ ne anye alie la anwo.\nMɔɔ ahenle kulo la. Nrenyia bie mɔɔ vi Belfast, Northern Ireland la hanle kɛ, basekɛ mɔɔ bɛvale bɛmaanle ye wɔ mekɛ mɔɔ ɛnee yeli ɛvolɛ 10 anzɛɛ 11 la le ahyɛlɛdeɛ mɔɔ tɛla biala a. Duzu ati ɔ? Ɔhilele nu kɛ; “Ɛnee mehyia nwo.” Ɛhye kile kɛ, mɔɔ awie hyia nwo la a bahile kɛ ɔ nye balie ahyɛlɛdeɛ bie anwo anzɛɛ ɔ nye ɛnrɛlie nwo a. Yemɔti suzu ahenle mɔɔ ɛkulo kɛ ɛkyɛ ye debie la anwo. Bɔ mɔdenle kɛ ɛbanwu mɔɔ sonle bolɛ maa ahenle la, ɔluakɛ menli kulo ninyɛne mɔɔ sonle bolɛ maa bɛ la. Kɛ neazo la, mbusua mɔɔ bɛbɔ nu bɛyɛ ninyɛne la anwo hyia mgbanyima kpalɛ. Bɛ nye balie kɛ bɛ nee bɛ mra nee bɛ nlɔnra babɔ nu ayɛ ninyɛne. Saa abusua ne ɛlɛkɔ akpɔsa bie na bɛ nee bɛ kɔ a bɛ nye die nwo tɛla ahyɛlɛdeɛ biala.\nDebie mɔɔ baboa wɔ yeamaa wɔanwu mɔɔ ahenle kulo la a le kɛ ɛbayɛ tievolɛ kpalɛ. Baebolo ne maa yɛ anwosesebɛ kɛ ‘yɛyɛ ye ndɛ yɛdie edwɛkɛ, yɛmmapele yɛ nwo yɛtendɛ.’ (Gyemise 1:19) Saa dahuu ɛ nee ɛ gɔnwo mɔ anzɛɛ wɔ mbusuafoɔ ɛlɛbɔ adawu a, tie bɛ kpalɛ na nea saa ɛbanwu mɔɔ bɛkulo nee mɔɔ bɛngulo la a. Ɛhye baboa wɔ yeamaa wɔanwu ahyɛlɛdeɛ mɔɔ saa ɛfa ɛmaa bɛ a, bɛ nye balie nwo la.\nMɔɔ ahenle ne hyia nwo la. Saa ahyɛlɛdeɛ bie ɛnzonle bolɛ bɔbɔ na ɔdi ngyianlɛ titili bie anwo gyima a, menli nye die nwo. Noko kɛ ɔkɛyɛ na wɔanwu awie ngyianlɛ ɛ?\nAdenle sikalɛ mɔɔ bie a ɛbahola wɔalua zo wɔanwu ye la a le kɛ ɛbabiza ahenle ne debie mɔɔ ɔhyia nwo anzɛɛ mɔɔ ɔkulo la. Noko wɔ bie mɔ afoa nu, ɛhye ɛyɛlɛ te bɛ anyelielɛ zo, ɔluakɛ bɛkulo kɛ bɛkyɛ awie mɔ debie wɔ mekɛ mɔɔ bɛ nye ɛnla la. Bieko, menli bie mɔ bahola aha ninyɛne mɔɔ bɛkulo nee mɔɔ bɛngulo la anwo edwɛkɛ, noko bɛnda bɛnga bɛ ngyianlɛ nwo edwɛkɛ.\nYemɔti gua ɛ nye aze na nea ahenle tɛnlabelɛ nu. Ɔle kakula, kpanyinli, ɔtɛgyale, yegya, yebɔ ewole, ɔ hu anzɛɛ ɔ ye ɛwu, ɔyɛ gyima anzɛɛ yekpɔne gyima ɔ? Akee suzu ahyɛlɛdeɛ mɔɔ bahola ali ahenle ngyianlɛ nwo gyima la anwo.\nAmaa wɔanwu ahenle ne mɔɔ ɛfa ahyɛlɛdeɛ ne wɔamaa ye la ngyianlɛdeɛ la, ɛ nee menli mɔɔ ɛhɔ tɛnlabelɛ ko ne ala bie anu la ɛli adwelie. Bɛbahola bɛamaa wɔanwu ngyianlɛ titili bie mɔɔ menli dɔɔnwo ɛnze la. Ninyɛne ɛhye mɔ bahola aboa wɔ yeamaa wɔava ahyɛlɛdeɛ mɔɔ di awie mɔ ngyianlɛ titili bie anwo gyima la wɔamaa wɔ mekɛ mɔɔ bɛ nye ɛnla la.\nMekɛ mɔɔ fɛta la. Baebolo ne ka kɛ: “Edwɛkɛ kpalɛ wɔ ye mekɛ nloa le kpalɛ somaa!” (Mrɛlɛbulɛ 15:23) Ngɛlɛlera ɛhye maa yɛnwu kɛ nvasoɛ dɔɔnwo wɔ edwɛkɛ kpalɛ mɔɔ bɛka ye wɔ ye mekɛ nloa la azo. Kɛ ɔde wɔ yɛ nyɛleɛ nu la ɛne. Kɛ mɔɔ edwɛkɛ mɔɔ bɛka ye wɔ ye mekɛ nloa la maa tievolɛ ne anye die la, zɔhane ala a ahyɛlɛdeɛ mɔɔ bɛfa bɛmaa wɔ mekɛ kpalɛ nu la bahola amaa ahenle mɔɔ die deɛ ne la anye alie a.\nƐ gɔnwo bie ɛlɛgya. Ɔnrɛhyɛ kakula bie bawie sukulu. Agyalɛma bie ɛlɛnea bɛ ra fofolɛ mɔɔ bɛbawo ye la ade. Ɛhye mɔ le mekɛ kpalɛ mɔɔ yɛbahola yɛava ahyɛlɛdeɛ yɛamaa la anwo neazo ekyi. Bie mɔ yɛ mekɛ titili ɛhye mɔ mɔɔ bazi wɔ ɛvolɛ ne anu la anwo kɛlɛtokɛ. Ɛhye boa bɛ maa bɛsiezie bɛ nwo bɛsie na ɔmaa bɛnwu ahyɛlɛdeɛ mɔɔ ɔwɔ kɛ bɛfa bɛmaa la. *\nƆnle kɛ ɛkyɛ debie wɔ mekɛ titili bie anu ala. Ɛbahola wɔahyɛ debie wɔ mekɛ biala amaa wɔanyia anyelielɛ. Noko ɔwɔ kɛ ɛnea boɛ. Kɛ neazo la, saa nrenyia bie dwazo ala a ɔkyɛ raalɛ bie debie a, wɔannea a raalɛ ne banyia adwenle bie kɛ ɔ nye die ɔ nwo. Saa tɛ zɔhane bodane ne ati a ɛlɛfa ahyɛlɛdeɛ ne wɔamaa a, ɔbava ngyegyelɛ yeara. Ɛhye maa yɛnwu deɛmɔti ɔwɔ kɛ yɛsuzu debie bieko mɔɔ anwo hyia kpalɛ anwo la—deɛmɔti ɛlɛfa ahyɛlɛdeɛ ne wɔamaa la.\nDeɛmɔti ɛlɛfa ahyɛlɛdeɛ ne wɔamaa la. Kɛ mɔɔ neazo ne mɔɔ limoa la kile la, ɔle kpalɛ kɛ yɛbazuzu nwo saa ahenle mɔɔ yɛkyɛ ye debie la banyia adwenle ngakyile wɔ nwolɛ a. Bieko, ɔwɔ kɛ ahenle mɔɔ ɔlɛfa ahyɛlɛdeɛ ne yeamaa la suzu deɛmɔti ɔlɛyɛ zɔ la anwo. Menli dɔɔnwo bahulo kɛ bɛfi ahonle kpalɛ nu bɛfa ahyɛlɛdeɛ bɛmaa. Noko bie mɔ fa ahyɛlɛdeɛ maa wɔ mekɛ titili bie anu wɔ ɛvolɛ ne anu ɔluakɛ bɛte nganeɛ kɛ ye biala anu ɔwɔ kɛ bɛkyɛ debie la ati. Eza bie mɔ kyɛ debie amaa awie mɔ noko ahyɛ bɛ debie.\nDuzu a ɛyɛ a ɔkile kɛ ɛfa adwenle kpalɛ a ɛkyɛ debie a? Baebolo ne ka kɛ: “Bɛva ɛlɔlɛ bɛyɛ debie biala mɔɔ bɛyɛ la.” (1 Kɔlentema 16:14) Saa ɛdwenle ahenle mɔɔ ɛfa ahyɛlɛdeɛ ne wɔamaa ye la anwo na ɛfi ɛlɔlɛ nu ɛkyɛ debie a, bɛbava anyelielɛ bɛalie wɔ ahyɛlɛdeɛ ne na ɛhye bamaa ɛ nye alie kpalɛ. Saa ɛfi wɔ ahonle nu ɛkyɛ debie a, ɔmaa yɛ anwuma selɛ ne anye die. Mekɛ mɔɔ Kilisienema mɔɔ wɔ tete Kɔlente la vile bɛ ahonle nu vale anyelielɛ boale wɔ esiane mekɛ nu wɔ Dwudiya la, ɛzoanvolɛ Pɔɔlo hanvole bɛ. Ɔhanle kɛ, “Nyamenle kulo mɔɔ te ɔ nyunlu kyɛ debie la.”—2 Kɔlentema 9:7.\nSaa ɛdwenle ninyɛne mɔɔ yɛzuzu nwolɛ la anwo kpalɛ a, ɔbaboa wɔ yeamaa wɔahyɛ menli ninyɛne mɔɔ bamaa bɛ nye alie la. Ninyɛne ɛhye mɔ nee dɔɔnwo mɔɔ boka nwo la a Nyamenle zuzule nwo wɔ mekɛ mɔɔ ɔlɛfa ahyɛlɛdeɛ mɔɔ tɛla biala yeamaa alesama la a. Yɛsɛlɛ wɔ kenga ahyɛlɛdeɛ kpole zɔhane anwo debie wɔ edwɛkɛ mɔɔ doa zo la anu.\n^ ɛden. 13 Menli dɔɔnwo noko kyɛ debie wɔ awolɛ kenle ɛlilɛ nee ɛvoyialilɛ ngakyile nu. Noko fane dɔɔnwo ne ala ninyɛne mɔɔ kɔ zo wɔ ɛvoyialilɛ ɛhye mɔ abo la nee mɔɔ Baebolo ne kilehile la ɛnyia. Nea edwɛkɛ “Kengavolɛma Biza Kɛ—Ɔwɔ Kɛ Kilisienema Di Bolonyia Ɔ?” mɔɔ wɔ magazine ɛhye anu la.\nFa nwa awie Fa nwa awie Kɛzi Ɛbanwu Ahyɛlɛdeɛ Mɔɔ Fɛta La


Bɛzi Abɔnsam Adenle (Gyemise 4:7)\nBɛzi Abɔnsam Adenle\n“Bɛzi Abɔnsam adenle, na ɔvi bɛ nwo ɔbanriandi.”—GYEMISE 4:7.\n1, 2. Duzu a ɔwɔ kɛ yɛnwu ye wɔ Seetan nee sunsum ɛtane ne mɔ anwo a?\nƐBƐLABƆLƐ wɔ Gyihova ewiade fofolɛ ne anu bayɛ anyelielɛ. Akee yɛbadɛnla ngoane nu kɛ mɔɔ ɛnee Gyihova kulo kɛ yɛtɛnla la. Noko kɛkala yɛde ewiade mɔɔ Seetan nee ye sunsum ɛtane ne mɔ a nea zolɛ la anu. (2 Kɔlentema 4:4) Yɛngola yɛnnwu bɛ bɔbɔ ɛdeɛ, noko bɛwɔ ɛkɛ yɛɛ bɛlɛ tumi kpole.\n2 Wɔ tile ɛhye anu, yɛbazuzu kɛzi yɛbahola yɛabikye Gyihova kpalɛ na yɛabɔ yɛ nwo bane yɛavi Seetan anwo la anwo. Gyihova ɛbɔ ɛwɔkɛ kɛ ɔbaboa yɛ. Noko ɔwɔ kɛ yɛnwu ndenle mɔɔ Seetan nee sunsum ɛtane ne mɔ dua zo bɛlɛbɛla yɛ na bɛba yɛ nwo zo la.\n“KƐ AWENADE MƆƆ ƐLƐKPO”\n3. Duzu a Abɔnsam kulo kɛ ɔfa ɔyɛ yɛ a?\n3 Seetan ɛha kɛ angomedi ti a alesama sonle Gyihova a, na saa ninyɛne nu yɛ se kpalɛ maa yɛ a yɛbagyakyi Ye ɛzonlenlɛ. (Kenga Dwobu 2:4, 5.) Saa awie maa ɔda ali kɛ ɔkulo kɛ ɔsukoa Gyihova anwo debie a, Seetan nee sunsum ɛtane ne mɔ nwu ye, na bɛbɔ mɔdenle kɛ bɛmaa yeagyakyi. Saa awie yila ɔ nwo zo na bɛsɔne ye a, ɛnee bɛva ɛya. Baebolo ne fa Abɔnsam toto “awenade mɔɔ ɛlɛkpo akpondɛ awie ahye ye ali la” anwo. (1 Pita 5:8) Seetan kulo kɛ ɔsɛkye agɔnwolɛvalɛ mɔɔ yɛ nee Gyihova lɛ la.—Edwɛne 7:1, 2; 2 Timote 3:12.\nSaa yɛyila yɛ nwo zo yɛmaa Gyihova a, ɛnee Seetan ɛva ɛya\n4, 5. (a) Duzu a Seetan ɛngola ɛnyɛ a? (b) Duzu a kile kɛ awie ‘ɛlɛsi Abɔnsam adenle’ a?\n4 Noko ɔnle kɛ yɛsulo Seetan nee ye sunsum ɛtane ne mɔ. Tɛ mɔɔ bɛkulo kɛ bɛfa bɛyɛ yɛ la amuala a Gyihova maa bɛ nwolɛ adenle a. Gyihova ɛbɔ ɛwɔkɛ kɛ nɔhalɛ Kilisienema “ekpunli kpole bie” banyia ngoane wɔ “anwongyelelɛ kpole” ne anu. (Yekile 7:9, 14) Abɔnsam ɛnrɛhola ɛnrɛyɛ ɛhye anwo ɛhwee ɔluakɛ Gyihova ɛlɛbɔ Ye menli nwo bane.\n5 Saa yɛbikye Gyihova kpalɛ a, Seetan ɛnrɛhola ɛnrɛzɛkye agɔnwolɛvalɛ mɔɔ yɛ nee Ye lɛ la. Nyamenle Edwɛkɛ ne maa yɛnyia anwodozo kɛ: “Saa bɛkɔ zo bɛ nee Gyihova dua a, ɔ nee bɛ balua.” (2 Edwɛkɛsisilɛ 15:2; kenga 1 Kɔlentema 10:13.) Mrenyia nee mraalɛ nɔhavoma mɔɔ dɛnlanle aze wɔ tete ne, mɔɔ bie a le Ebɛle, Yinɔko, Nowa, Sɛla yɛɛ Mosisi la bikyele Gyihova kpalɛ na ɔlua zo bɛzile Abɔnsam adenle. (Hibuluma 11:4-40) Yɛdayɛ noko yɛbahola yɛayɛ zɔ. Nyamenle Edwɛkɛ ne ka kɛ: “Bɛzi Abɔnsam adenle, na ɔvi bɛ nwo ɔbanriandi.”—Gyemise 4:7.\n6. Adenle boni a Seetan dua zo ba yɛ nwo zo a?\n6 Seetan ze kɛ tɛ mɔɔ ɔkulo kɛ ɔfa ɔyɛ yɛ la amuala a Gyihova maa ye nwolɛ adenle bɔbɔ ɛdeɛ, noko ɔbabɔ mɔdenle biala kɛ ɔsɛkye agɔnwolɛvalɛ mɔɔ yɛ nee Nyamenle lɛ la. Ɛnɛ, Abɔnsam dua ndenle ngakyile zo ba yɛ nwo zo na ninyɛne mɔɔ yeva yeli gyima ɛvolɛ apenle dɔɔnwo la a ɔfa ɔdi gyima a. Ɛhye mɔ bie a le boni?\n7. Duzu ati a Abɔnsam ba Gyihova menli nwo zo a?\n7 Ɛzoanvolɛ Dwɔn hɛlɛle kɛ: “Ewiade ye amuala wɔ amumuyɛnli ne tumi bo.” (1 Dwɔn 5:19) Seetan a kile ɛtane ewiade ɛhye adenle a, na ɔkulo kɛ ɔkile Gyihova menli noko mɔɔ ɔwɔ kɛ bɛyɛ la. (Maeka 4:1; Dwɔn 15:19; Yekile 12:12, 17) Abɔnsam ze kɛ yeha ye mekɛ ekyi bie, ɔti ɔ nye ɛbolo kɛ ɔpiepia yɛ nuhua ko biala amaa yɛanli nɔhalɛ yɛammaa Nyamenle. Ɔdwu mekɛ ne bie a Abɔnsam ba yɛ nwo zo fɔɔnwo, noko ɔdwu mekɛ ne bie a ɔmmaa yɛnnwu ɔ nzi.\n8. Duzu a ɔwɔ kɛ Kilisienenli ko biala nwu ye a?\n8 Yɛkenga ye wɔ Ɛfɛsɛsema 6:12 kɛ: “Yɛ nee . . . sunsum ɛtane ɛlɔne mɔɔ bɛwɔ anwuma lɔ la a ɛlɛko a.” Kilisienenli ko biala nee Abɔnsam yɛɛ ye sunsum ɛtane ne mɔ ɛlɛko. Ɔwɔ kɛ yɛnwu kɛ menli kɔsɔɔti mɔɔ kɛyila bɛ nwo zo kɛmaa Gyihova la boka konle ɛhye anwo. Wɔ kɛlata mɔɔ ɛzoanvolɛ Pɔɔlo hɛlɛle hɔmaanle Ɛfɛsɛsema la anu, ɔdule Kilisienema folɛ fane nsa kɛ “bɛgyinla kpundii.”—Ɛfɛsɛsema 6:11, 13, 14.\n9. Duzu a Seetan nee sunsum ɛtane ne mɔ kulo kɛ bɛfa bɛyɛ yɛ a?\n9 Seetan nee sunsum ɛtane ne mɔ bɔ mɔdenle kɛ bɛdua ndenle ngakyile zo bɛabɛlɛbɛla yɛ. Saa yɛko yɛtia Seetan wɔ adenle ko azo a ɔngile kɛ ɔnrɛhola ɔnrɛli yɛ nwo zo konim wɔ adenle gyɛne zo. Abɔnsam bɔ mɔdenle kɛ ɔbanwu yɛ sinlidɔlɛ ne mɔ amaa yeakpondɛ ngane mɔɔ ɔbava yeahye yɛ la. Noko ɔnle kɛ yɛmaa ɔkye yɛ ɔluakɛ Baebolo ne kilehile yɛ Abɔnsam ngane ne mɔ anwo debie. (2 Kɔlentema 2:11; nea Awieleɛdwɛkɛ 31.) Nuhua ko a le sunsum ɛtane nyɛleɛ.\nTWE Ɛ NWO FI SUNSUM ƐTANE NE MƆ ANWO\n10. (a) Duzu a le sunsum ɛtane nyɛleɛ? (b) Kɛzi Gyihova bu sunsum ɛtane nyɛleɛ ɛ?\n10 Sunsum ɛtane nyɛleɛ kile sunsum ɛtane ne mɔ mɔɔ bɛ nee bɛ di ngitanwo la, bie a le kenle bie edwɛkɛ mɔɔ bɛka, ayɛne ɛbɛla, silihyelɛ anzɛɛ mowuamra mɔɔ bɛ nee bɛ tendɛ la. Baebolo ne ka kile yɛ kɛ sunsum ɛtane nyɛleɛ le “bɛkyi” debie, yemɔti yɛnrɛhola yɛnrɛva yɛ nwo yɛnrɛwula sunsum ɛtane nyɛleɛ nu na mekɛ ko ne ala yɛazonle Gyihova. (Ditilɔnomi 18:10-12; Yekile 21:8) Ɔwɔ kɛ Kilisienema twe bɛ nwo fi sunsum ɛtane nyɛleɛ biala anwo bɔkɔɔ.—Wulomuma 12:9.\n11. Saa yɛ nye die sunsum ɛtane nyɛleɛ nwo a, duzu a ɔbamaa yɛayɛ a?\n11 Seetan ze kɛ saa yɛ nye die sunsum ɛtane nyɛleɛ nwo a, ɔnyɛ se kɛ ɔbahwehwe yɛ yeamaa yɛava yɛ nwo yɛawula nu. Sunsum ɛtane nyɛleɛ biala bazɛkye agɔnwolɛvalɛ mɔɔ yɛ nee Gyihova lɛ la.\nSEETAN BƆ MƆDENLE KƐ ƆBƐLƐBƐLA YƐ\n12. Kɛzi Seetan kola sɛkye yɛ adwenle ɛ?\n12 Seetan bɔ mɔdenle kɛ ɔsɛkye menli adwenle. Ɔmaa menli adwenle nu yɛ bɛ kesee ngyikyi ngyikyi kɔkpula kɛ bɛbanyia adwenle kɛ “kpalɛ le ɛtane yɛɛ ɛtane le kpalɛ.” (Ayezaya 5:20) Abɔnsam maa yɛnyia adwenle kɛ nvasoɛ ɛnle Baebolo ne anu folɛdulɛ zo na saa yɛbu yɛ nye yɛgua Nyamenle ngyinlazo ne mɔ azo a, yɛ nye balie kpalɛ.\n13. Kɛzi Seetan ɛbɔ mɔdenle kɛ ɔmaa menli adwenle nu ayɛ bɛ kesee ɛ?\n13 Debie ko mɔɔ Seetan fa di gyima kpalɛ la a le adwenle nu keseeyɛlɛ. Yeva yeli gyima mekɛ tendenle kpalɛ. Wɔ Yidɛn tola ne anu, ɔbɔle mɔdenle kɛ ɔmaa Yive adwenle nu ayɛ ye kesee wɔ mekɛ mɔɔ ɔbizale ye kɛ, “Asoo amgba Nyamenle se bɛmmadi baka biala mɔɔ wɔ tola ye anu la ma ne bie ɔ?” la. (Gyɛnɛsese 3:1) Wɔ Dwobu mekɛ zo noko, Seetan bizale Gyihova wɔ anwumabɔvolɛma ne anyunlu kɛ: “Asoo mgbane ala a Dwobu sulo Nyamenle a?” (Dwobu 1:9) Mɔɔ bɛzɔnenle Gyisɛse la, Seetan dendɛle tiale ye kɛ: “Saa ɛle Nyamenle ara a, ka kile awolɛ ɛhye mɔ maa bɛhakyi paano.”—Mateyu 4:3.\n14. Kɛzi Seetan kola maa menli adwenle nu yɛ bɛ kesee wɔ esiane mɔɔ wɔ sunsum ɛtane nyɛleɛ nu la anwo ɛ?\n14 Ɛnɛ, Abɔnsam ɛlɛkɔ zo amaa menli adwenle nu ayɛ bɛ kesee. Ɔbɔ mɔdenle kɛ ɔmaa sunsum ɛtane nyɛleɛ bie mɔ ayɛ kɛ asɛɛ edwɛkɛ biala ɛnle nwolɛ la amaa menli adwenle nu ayɛ bɛ kesee kɛ saa amgba ɔle ɛtane a. Kilisienema bie mɔ bɔbɔ ɛnnwu esiane mɔɔ wɔ nu la. (2 Kɔlentema 11:3) Ɔti duzu a yɛbahola yɛayɛ yɛava yɛabɔ yɛ nwo bane a? Kɛ ɔkɛyɛ na yɛanwu kɛ yɛtɛmaanle Seetan ɛtɛbɛlɛbɛlale yɛ ɛ? Maa yɛzuzu ɛleka nwiɔ mɔɔ ɔbahola yealua yeabɛlɛbɛla yɛ la anwo: anyelielɛ ninyɛne nee ayileyɛlɛ nu.\nSEETAN DUA YƐ ATIAKUNLUWƆZO ZO KO TIA YƐ\n15. Kɛzi yɛbahola yɛalua ninyɛne mɔɔ yɛfa yɛdielie yɛ nye la azo yɛava sunsum ɛtane ne mɔ agɔnwolɛ ɛ?\n15 Ɛnɛ, vidio, tɛlevihyɛne zo gyimalilɛ, kɔmpita zo nwɔhoalilɛ nee Yintanɛte zo ɛleka dɔɔnwo ka sunsum ɛtane nyɛleɛ, ngonyia yɛɛ sunsum ɛtane tumi nwo edwɛkɛ. Menli bu ninyɛne ɛhye mɔ kɛ nwɔhoa debie na bɛnnwu esiane mɔɔ nu kɛ bɛlɛfa sunsum ɛtane ne mɔ agɔnwolɛ la. Awie bahola alua ninyɛne mɔɔ le kɛ ɛzɛneyɛlɛ, ɛlɛka zo ɛbukelɛ, aleɛ mɔɔ bɛto bɛmaa mowuamra, kunlanehyilɛ nee epezilɛ nwo nyɛleɛ bie mɔ azo ava ɔ nwo awula sunsum ɛtane nyɛleɛ nu. Abɔnsam ɛmmaa bɛnnwu esiane mɔɔ wɔ nu la na ɔbɔ mɔdenle kɛ ɔmaa bɛabu bɛ kɛ ɔle debie mɔɔ ɔwɔ kɛ bɛyɛ a. Awie bahola anyia adwenle bɔbɔ kɛ esiane ɛnle nu kɛ ɔbanlea debie mɔɔ sunsum ɛtane nyɛleɛ wɔ nu, wɔ mekɛ ala mɔɔ ɔtɛyɛle debie fɔɔnwo bie mɔɔ le sunsum ɛtane nyɛleɛ la. Duzu ati a adwenle zɛhae ɛnle kpalɛ a?—1 Kɔlentema 10:12.\n16. Duzu ati a ɔnle kɛ yɛfa ninyɛne mɔɔ ka sunsum ɛtane nwo edwɛkɛ la yɛdielie yɛ nye a?\n16 Seetan nee sunsum ɛtane ne mɔ ɛngola ɛnnwu mɔɔ yɛdwenle nwo la. Noko bɛdua kpɔkɛ mɔɔ yɛsi yɛmaa yɛ nwo nee yɛ mbusua, mɔɔ bie a le ninyɛne mɔɔ yɛfa yɛdielie yɛ nye la azo bɛnwu mɔɔ yɛkulo nee adwenle mɔɔ yɛlɛ la. Saa yɛsi kpɔkɛ kɛ yɛfa vidio, edwɛne anzɛɛ mbuluku mɔɔ ka menli mɔɔ tendɛ sunsum ɛtane nloa zo, ngonyia, sunsum ɛtane mɔɔ to bɛ, nyɛne, sunsum mɔɔ no mogya anzɛɛ ninyɛne zɛhae mɔ bie anwo edwɛkɛ la yɛalielie yɛ nye a, Seetan nee sunsum ɛtane ne mɔ banwu kɛ yɛ nye die bɛ nwo. Akee bɛbahola bɛamaa yɛava yɛ nwo yɛawula sunsum ɛtane nyɛleɛ nu kpalɛ.—Kenga Galeehyeama 6:7.\n17. Kɛzi Seetan bahola alua ɛhulolɛ mɔɔ yɛlɛ kɛ yɛbade kpɔkɛ la azo ɔ sa aha yɛ ɛ?\n17 Eza Seetan bahola alua ɛhulolɛ mɔɔ yɛlɛ kɛ yɛbade kpɔkɛ la azo ɔ sa aha yɛ. Ɛnɛ, menli dɔɔnwo kpɔkɛdelɛ ɛnle kpalɛ. Bie a awie ɛzɔ ayile ngakyile ɛnlea noko ɔtɛtele kpɔkɛ. (Maake 5:25, 26) Bie bɔbɔ a ɛnee ɔ nye zo ɛda ye na ɔkulo kɛ ɔyɛ ayile biala mɔɔ ɔkɛnyia la. Noko kɛmɔ yɛle Kilisienema la ati, ɔwɔ kɛ yɛnea boɛ kɛ yɛnrɛyɛ ayile mɔɔ “ngonyiayelɛ tumi” wɔ nu la.—Ayezaya 1:13.\nSaa ɛnde kpɔkɛ a fa ɛ nwo to Gyihova anwo zo\n18. Ayileyɛlɛ boni a Kilisienenli twe ɔ nwo fi nwo a?\n18 Wɔ tete Yizilayɛ, ɛnee bie mɔ fa “ngonyiayelɛ tumi” di gyima. Gyihova hanle hilele bɛ kɛ: “Saa bɛtɛlɛ bɛ sa nu a, meye me nye meto ɛbɔ nu. Bɛyɛ asɔne dɔɔnwo ɛdeɛ, noko mendie.” (Ayezaya 1:15) Wɔmɔ dwenle nwolɛ nea—Gyihova ɛnrɛdie bɛ asɔneyɛlɛ bɔbɔ! Yɛngulo kɛ yɛyɛ debie biala mɔɔ bazɛkye agɔnwolɛvalɛ mɔɔ yɛ nee Gyihova lɛ na ɔnrɛmaa ɔnrɛboa yɛ, titili wɔ mekɛ mɔɔ yɛnde kpɔkɛ la. (Edwɛne 41:3) Ɔti ɔwɔ kɛ yɛyɛ neɛnleanu wɔ ayileyɛlɛ bie mɔɔ yɛlɛsuzu nwolɛ la anwo kɛ saa sunsum ɛtane nyɛleɛ anzɛɛ tumi bie wɔ nu a. (Mateyu 6:13) Saa ɔba ye kɛ bie wɔ nu a, ɔwɔ kɛ yɛtwe yɛ nwo yɛfi nwolɛ!—Nea Awieleɛdwɛkɛ 32.\nSUNSUM ƐTANE NE MƆ ANWO EDWƐKƐ\n19. Kɛzi Abɔnsam ɛmaa menli dɔɔnwo ahonle ɛdu ɛ?\n19 Menli bie mɔ dwenle kɛ bɛbɔ bɛ ti anu a bɛka Abɔnsam nee sunsum ɛtane ne mɔ anwo edwɛkɛ a, noko bie mɔ ze kɛ bɛwɔ ɛkɛ ne amgba ɔlua mɔɔ bɛnwu ye la ati. Menli dɔɔnwo sulo sunsum ɛtane ne mɔ na bɛyɛ ngɛkɛlɛ bɛmaa amaamuo mɔɔ gyi diedi mgbane zo la. Bie mɔ noko ka ninyɛne ɛzulolɛ mɔɔ sunsum ɛtane ne mɔ yɛ kile menli la fa tu awie mɔ ahonle. Menli nye ta die edwɛkɛ zɛhae mɔ anwo na bɛfa anyelielɛ bɛka nwolɛ edwɛkɛ bɛkile awie mɔ. Edwɛkɛ zɛhae mɔ maa menli sulo Abɔnsam.\n20. Kɛzi yɛbahola yɛamaa Seetan adalɛ ne asalo ɛ?\n20 Dwenle ɛhye anwo nea—Seetan kulo kɛ menli sulo ye. (2 Tɛsalonaekama 2:9, 10) Ɔle adalɛ yɛɛ ɔze kɛzi bɛdi menli mɔɔ anye die sunsum ɛtane nyɛleɛ nwo la adwenle na ɔmaa bɛdie ninyɛne mɔɔ ɛnwie nɔhalɛ yɛ la bɛdi la. Menli zɛhae mɔ bahola aha ninyɛne mɔɔ bɛsuzu kɛ bɛnwu ye anzɛɛ bɛde la anwo edwɛkɛ. Mekɛ mɔɔ menli ɛlɛkɔ zo aha edwɛkɛ zɛhae mɔ la, ɛnee bɛlɛwudu nuhua. Yɛngulo kɛ yɛka edwɛkɛ zɛhae mɔ bie na yɛboa Seetan yɛmaa ɔ nwo ɛzulolɛ salo.—Dwɔn 8:44; 2 Timote 2:16.\n21. Kɛ anrɛɛ yɛbaha sunsum ɛtane ne mɔ anwo edwɛkɛ la, duzu a yɛbahola yɛaha nwolɛ edwɛkɛ a?\n21 Saa Gyihova menli ne bie lɛ sunsum ɛtane ne mɔ anwo anwubielɛ a, ɔnrɛha ɔnrɛva ɔnrɛlielie awie mɔ anye. Ɔnle kɛ Gyihova menli maa debie biala mɔɔ Abɔnsam nee ye sunsum ɛtane ne mɔ kola yɛ la tu bɛ ahonle. Emomu, ɔwɔ kɛ yɛfa yɛ adwenle yɛsie Gyisɛse nee tumi mɔɔ Gyihova ɛva ɛmaa ye la azo. (Hibuluma 12:2) Gyisɛse anva sunsum ɛtane ne mɔ anwo edwɛkɛ anlielie ye ɛdoavolɛma anye. Ɔvale ye adwenle ɔziele Belemgbunlililɛ edwɛkɛ ne nee “ninyɛne mgbole mɔɔ Nyamenle ɛyɛ la” azo.—Gyima ne 2:11; Luku 8:1; Wulomuma 1:11, 12.\n22. Duzu a wɔbɔ kpɔkɛ kɛ ɛbayɛ a?\n22 Bɛmmamaa yɛ rɛle fi kɛ Seetan bodane a le kɛ ɔsɛkye agɔnwolɛvalɛ mɔɔ yɛ nee Gyihova lɛ la. Ɔbabɔ mɔdenle biala kɛ ɔyɛ zɔ. Noko yɛze Abɔnsam ndenle ne mɔ na yɛbɔ kpɔkɛ kɛ yɛko yɛatia sunsum ɛtane nyɛleɛ biala. ‘Yɛnrɛmaa Abɔnsam adenle’ yɛnrɛmaa ɔnrɛzɛkye kpɔkɛ mɔɔ yɛbɔ la. (Kenga Ɛfɛsɛsema 4:27.) Ɛhɛe, saa yɛsi Abɔnsam adenle a, yɛbalie yɛ nwo yɛavi ye ngane ne mɔ anu na Gyihova babɔ yɛ nwo bane amaa yɛ nwo adɔ yɛ.—Ɛfɛsɛsema 6:11.\n1 ABƆNSAM A NEA EWIADE NE AZO A\n“Ewiade ye amuala wɔ amumuyɛnli ne tumi bo.”—1 Dwɔn 5:19\nSeetan bodane a le boni?\nSeetan kulo kɛ ɔgyegye yɛ na ɔsɛkye agɔnwolɛvalɛ mɔɔ yɛ nee Gyihova lɛ la.\nDwobu 2:4, 5\nSaa ɔnwu kɛ menli ɛlɛnwu Gyihova na bɛahulo ye a, ɛnee yeva ɛya.\n2 MMASULO SEETAN\n“Bɛbɛlɛ bɛ nwo aze bɛmaa Nyamenle; bɛzi Abɔnsam adenle, na ɔvi bɛ nwo ɔbanriandi.”—Gyemise 4:7\nKɛ ɔkɛyɛ na yɛanwu kɛ yɛbahola yɛazi Abɔnsam adenle ɛ?\nYekile 7:9, 14\nGyihova ɛmmaa mɔɔ Abɔnsam bahola ava ayɛ yɛ la amuala anwo adenle. Gyihova ɛbɔ ɛwɔkɛ kɛ ɔbamaa ekpunli kpole bie anyia ngoane wɔ ewiade fofolɛ ne anu.\n2 Edwɛkɛsisilɛ 15:2\nSaa yɛbikye Gyihova a Seetan ɛnrɛhola ɛnrɛzɛkye agɔnwolɛvalɛ mɔɔ yɛ nee Ye lɛ la.\n1 Kɔlentema 10:13; Hibuluma 11:4-40\nGyihova ɛbɔ ɛwɔkɛ kɛ ɔbaboa yɛ yeamaa yɛali nɔhalɛ kɛ mɔɔ ɔboale menli dɔɔnwo wɔ tete ne la.\n3 NEA BOƐ WƆ SEETAN MƐLƐBƐLA NWO\n“Yɛze ye ndenle ne mɔ.”—2 Kɔlentema 2:11\nDuzu a Abɔnsam dua zo bɛlɛbɛla menli a?\nDwɔn 15:19; Yekile 12:12, 17\nAbɔnsam a nea ewiade ne azo a, noko ɔngola ɔngile mɔɔ ɔwɔ kɛ Gyihova menli yɛ la, ɔti ɔ nye sa bɛ.\nGyɛnɛsese 3:1; Galeehyeama 5:19-21; Ɛfɛsɛsema 6:12\nAbɔnsam bɔ mɔdenle kpondɛ yɛ sinlidɔlɛ amaa yealua zo yeaho yeatia yɛ.\nLɛvitikɔso 19:26; Ayezaya 1:13, 15; Maake 5:25, 26\nNea boɛ wɔ mekɛ mɔɔ ɛlɛkpondɛ ayileyɛlɛ la. Bie a awie babɔ mɔdenle biala kɛ ɔkpondɛ kpɔkɛdelɛ kpalɛ la ati ɔbahulo ayileyɛlɛ bie mɔɔ bɛfa sunsum ɛtane tumi bɛdi gyima wɔ nu la.\nDitilɔnomi 18:10-12; Gyima ne 19:19; Galeehyeama 6:7; Yekile 21:8\nSaa sunsum ɛtane ne mɔ nwu kɛ yɛ nye die sunsum ɛtane nyɛleɛ nwo a, bɛdua zo bɛ sa ka yɛ. Saa yɛfa yɛ nwo yɛwula sunsum ɛtane nyɛleɛ nu a, ɔnrɛmaa yɛnrɛli nɔhalɛ yɛnrɛmaa Gyihova.\n4 MMAMAA SEETAN ADALƐ NE SALO\n‘Abɔnsam le adalɛ nee adalɛ kɔsɔɔti bɛ ze.’—Dwɔn 8:44\nKɛzi yɛbahola yɛamaa Abɔnsam adalɛ ne asalo ɛ?\nWulomuma 1:11, 12; 2 Timote 2:16\nMenli ka edwɛkɛ mɔɔ maa ɔyɛ kɛ asɛɛ Abɔnsam nee sunsum ɛtane ne mɔ lɛ tumi kpole tɛla kɛzi bɛde la. Noko kɛ anrɛɛ yɛbaha edwɛkɛ mɔɔ maa ɔ nwo ɛzulolɛ salo la, ɔwɔ kɛ yɛfa yɛ adwenle yɛsie kɛzi yɛbamaa yɛ nwo anwosesebɛ ngoko la azo.\nSaa yɛze Abɔnsam mɛlɛbɛla ne mɔ a, yɛbahola yɛaho yɛatia ye na yɛabikye Gyihova kpalɛ.\nAwie biala nwu amaneɛ ɔluakɛ yɛwɔ Seetan ewiade nu. Ndenle mɔɔ Seetan dua zo gyegye yɛ la bie mɔ a le boni? Kɛ ɔkɛyɛ na yɛaziezie yɛ nwo ɛ?\nFa nwa awie Fa nwa awie Bɛzi Abɔnsam Adenle\nlvs September tile 16 m. 213-225\nƆwɔ Kɛ Yɛsulo Seetan Ɔ?


Nwu Nyamenle—Kɛzi Ɛkola Ɛnwu Nyamenle Ne Mɔɔ Bɛnnwu Ye La Ɛ?\nKENGA YE WƆ Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa Chinese (Shanghainese) Chinese (Sichuanese Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Fijian Finnish French Ga Georgian German Giliki Greenlandic Guarani Gujarati Haitian Creole Hibulu Hiligaynon Hindi Hungarian Igbo Iloko Indonesian Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Lingala Lithuanian Luganda Luo Macedonian Malagasy Malay Malayalam Maltese Marathi Maya Myanmar Nepali Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Persian Polish Portuguese (Brazil) Quechua (Bolivia) Rarotongan Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Tongan Tshiluba Tsonga Turkish Tuvaluan Twi Tzotzil Ukrainian Umbundu Venda Vietnamese Xhosa Yoruba Zulu\n“NYAMENLE le Sunsum,” alesama ɛngola ɛnnwu ye. (Dwɔn 4:24) Noko, Baebolo ne ka kɛ menli bie ɛnwu Nyamenle. (Hibuluma 11:27) Kɛzi ɔkola ɔyɛ zɔ ɛ? Asoo ɛbahola wɔanwu “Nyamenle ne mɔɔ ɛnyelɛ ɛnnwu ye la”?—Kɔlɔsaema 1:15.\nFa yɛ gyinlabelɛ ne toto awie mɔɔ bɛkawo ye la ɛnee ɔ nye ɛzi la anwo nea. Asoo ɔ nye mɔɔ ɛnzi la ɛmmaa ɔnde debie biala mɔɔ kɔ zo wɔ ewiade ne anu la abo? Kyɛkyɛ. Anyezinliravolɛ te edwɛkɛ wɔ ndenle ngakyile zo mɔɔ boa ye maa ɔnwu menli, ninyɛne yɛɛ gyima mɔɔ ɛlɛkɔ zo la. Nrenya ko mɔɔ anye ɛzi la hanle kɛ: “Debienwunlɛ ɛnle ɛnyelɛ nu, ɔwɔ adwenle nu.”\nZɔhane ala a ɛngola ɛnva ɛ nye mgbane ɛnnwu Nyamenle, noko ɛkola ɛfa wɔ ‘adwenle ɛnyelɛ’ ne ɛnwu ye a. (Ɛfɛsɛsema 1:18) Suzu ndenle nsa mɔɔ ɛbahola wɔalua zo wɔayɛ zɔ la anwo.\n‘BƐNWU ƐHYE WƆ NINYƐNE MƆƆ YEBƆ LA ANU’\nAnyezinliravolɛ te nganeɛ kpole wɔ debie mɔɔ ɔkɛnwu ye nee mɔɔ ɔkɛzɔ nu la anwo, na ɔboa ye ɔmaa ɔnwu ninyɛne mɔɔ ɔngola ɔnva ɔ nye ɔnnwu ye la. Zɔhane ala a ɛbahola wɔava kɛzi ɛte nganeɛ la wɔanleɛnlea ewiade ne anu na wɔanwu Nyamenle ne mɔɔ bɛnnwu ye la a. ‘Ye su kpalɛ ne mɔɔ yɛ nye ɛnnwu ye la da ali wienyi, ɔluakɛ menli nwu ɛhye wɔ ninyɛne mɔɔ Nyamenle ɛbɔ la anu.’—Wulomuma 1:20.\nKɛ neazo la, suzu yɛ aako ne anwo nea. Bɛanyɛ yɛ azɛlɛ ye kɛ yɛdɛnla zolɛ ala, na kɛ yɛ nye balie wɔ zolɛ. Saa yɛdie anwoma kɛnlɛma, yɛte ewia, yɛdi bakama fɛlɛko bie, anzɛɛ yɛte anloma ɛzunlɛ kɛnlɛma a, yɛ nye die. Asoo ahyɛlɛdeɛ ɛhye mɔ ɛmmaa yɛnnwu yɛ Bɔvolɛ ne adwenle, ye ɛlɔlɛ nee ye kpalɛyɛlɛ ɔ?\nDuzu a ninyɛne mɔɔ ɛnwu ye wɔ ewiade ne anu la maa ɛsukoa wɔ Nyamenle anwo a? Nuhua ko a le kɛ, anwuma da Nyamenle tumi ne ali. Abɔdeɛ nwo nrɛlɛbɛ daselɛ ko mɔɔ ɛra kenle nsa ye la kile kɛ ewiade ne anu ɛlɛtɛlɛ ndɛndɛ adɛla mekɛ biala! Saa ɛnea anwomanyunlu nɔɔzo a, biza ɛ nwo kɛ: ‘Tumi ne mɔɔ ɛlɛmaa ewiade ne anu adɛlɛ ndɛndɛ la vi ni?’ Baebolo ne ka kile yɛ kɛ Bɔvolɛ ne lɛ ‘anwosesebɛ dɔɔnwo yɛɛ tumi molozo.’ (Ayezaya 40:26) Nyamenle abɔdeɛ kile kɛ ɔdaye a ɔle ‘Tumivolɛ Bedevinli ne’—Ahenle mɔɔ ‘lɛ tumi kpole’ la.—Dwobu 37:23.\n“YEMƆ YƐƐ ƐMAA YƐNWU YE A”\nƐrɛladane ko mɔɔ ɔ mra nwiɔ anye ɛzi la ka kɛ: “Ɛdendɛlɛ a le debie mɔɔ hyia kpalɛ wɔ bɛ debiezukoalɛ nu a. Ka debie biala mɔɔ ɛnwu ye nee mɔɔ ɛte la anwo edwɛkɛ kile bɛ, na siezie ɛ nwo kɛ ɛbaha debie biala mɔɔ ɛbanwu ye la anwo edwɛkɛ. Ɛdawɔ a ɛle bɛ nye a.” Zɔhane ala a ɔde a, “awie biala ɛtɛnwunle Nyamenle ɛlɛ,” Nyamenle Ara, Gyisɛse, mɔɔ “ɔde Selɛ ne anwo ɛkɛ ne la, yemɔ yɛɛ ɛmaa yɛnwu ye a.” (Dwɔn 1:18) Kɛmɔ ɔle Nyamenle abɔdeɛ mɔɔ lumua nee ɔ Ra kokye la ati, Gyisɛse rayɛle yɛ “nye” mɔɔ maa yɛnwu anwuma lɔ a. Ye ɛkɛ a yɛkola yɛnyia Nyamenle ne mɔɔ ɛnyelɛ ɛnnwu ye la anwo edwɛkɛ kpalɛ yɛfi a.\nTie edwɛkɛ ekyi mɔɔ Gyisɛse mɔɔ nee ɔ Ze dɛnlanle mekɛ tendenle hanle ye wɔ Nyamenle anwo la:\nNyamenle yɛ gyima a ɔnvɛ. “Egya yɛ gyima kenle biala.”—Dwɔn 5:17.\nNyamenle ze yɛ ngyianlɛ. “Bɛ Ze mɔɔ wɔ anwuma la ze mɔɔ bɛhyia nwolɛ la amuala kolaa na bɛabiza ye.”—Mateyu 6:8.\nNyamenle fi atiakunlukɛnlɛma nu maa yɛ debie. ‘Bɛ Ze mɔɔ wɔ anwuma la maa ye ezule tɔ na ye ewia fi maa ɛtanevolɛma nee kpalɛyɛlɛma amuala.’—Mateyu 5:45.\nNyamenle bu yɛ nuhua ko biala kɛ ɔsonle bolɛ. “Bɛtɔ nyamenleakatiba nwiɔ ɛkpɔsɛba ko, noko akee ko bɔbɔ ɛndɔ aze wɔ mekɛ mɔɔ bɛ Ze mɔɔ wɔ anwuma la ɛnze nu a. Na bɛmɛ, bɛ ti zo enrinli bɔbɔ bɛdia. Zɔhane ati bɛmmasulo, ɔluakɛ bɛsonle bolɛ kpole bɛtɛla nyamenleakatiba dɔɔnwo.”—Mateyu 10:29-31.\nSONLA MƆƆ MANLE BƐNWUNLE NYAMENLE MƆƆ BƐNNWU YE LA\nMenli mɔɔ anye ɛzi la nwu ninyɛne wɔ adenle ngakyile zo tɛla menli mɔɔ nwu debie la. Bie a anyezinliravolɛ babu alubo kɛ ɔnle awozinli, emomu ɔle ɛleka kɛnlɛma mɔɔ ewia ɛmbɔ ɛkɛ la. Kɛmɔ awie mɔɔ anye ɛzi ɛngola ɛnnwu alubo anzɛɛ wienyi la, yɛdayɛ mumua ne yɛnrɛhola yɛnrɛde kɛzi Gyihova de la abo. Ɛhye ati, Gyihova manle yɛnyianle dasanli mɔɔ lale Ye subane nee ye sonlaholɛ ali wɔ adenle mɔɔ di munli la azo.\nZɔhane sonla ne a le Gyisɛse. (Felepaema 2:7) Gyisɛse anga ɔ Ze anwo edwɛkɛ ala, eza ɔhilele yɛ kɛzi Nyamenle de la. Gyisɛse ɛdoavolɛ Felepe hanle kɛ: “Awulae, kile yɛ Selɛ ne.” Gyisɛse buale ye kɛ: “Awie mɔɔ ɛnwu me la ɛnwu Selɛ ne.” (Dwɔn 14:8, 9) Selɛ ne anwo debie boni a “ɛnwu” ye wɔ Gyisɛse nyɛleɛ nu a?\nƐnee Gyisɛse kulo menli, ɔbɛlɛ ɔ nwo aze yɛɛ bɛkola bɛbikye ye. (Mateyu 11:28-30) Ye subane kɛnlɛma ne manle menli bikyele ye. Gyisɛse dele menli nyane bo, na ɔ nee bɛ bɔle nu liele bɛ nye. (Luku 10:17, 21; Dwɔn 11:32-35) Saa ɛkenga anzɛɛ ɛte Gyisɛse anwo edwɛkɛ wɔ Baebolo ne anu a, fa wɔ adwenle kɔ zo na bu edwɛkɛ ne kɛ ɔlɛkɔ zo wɔ wɔ adwenle nu. Saa ɛdwenledwenle kɛzi Gyisɛse yɛle menli la anwo a, ɛbanwu sonlaholɛ nwanwane mɔɔ Nyamenle de la wienyi na wɔabikye Ye.\nKA Ɔ MUALA BƆ NU\nBuluku kɛlɛvolɛ ko hanle kɛzi awie mɔɔ anye ɛzi nwu ewiade ne la anwo edwɛkɛ kɛ: “Ɔte edwɛkɛ ngyikyi ɔfi ɛleka dɔɔnwo (mɔɔ ɔfa ɔ sa ɔka ye, ɔte ye evuanlɛ, mɔɔ ɔte nee mɔɔ bokɛboka nwo la), na ɔfa ɔ muala ɔbɔ nu wɔ adenle bie azo.” Zɔhane ala a ɛnea ninyɛne mɔɔ Nyamenle ɛbɔ, ɛkenga edwɛkɛ mɔɔ Gyisɛse hanle ye wɔ ɔ Ze anwo, na ɛsuzu kɛzi Gyisɛse lale Nyamenle subane ali la anwo a, ɛbanwu Gyihova anwo nvoninli kɛnlɛma a. Ɛbanwu ye kɛ ɔwɔ ɛkɛ ne amgba.\nDwobu, mɔɔ dɛnlanle aze wɔ tete ne la nwunle ye zɔhane. Ɔlumuale ɔhanle edwɛkɛ ‘mɔɔ ɔnde ɔ bo la.’ (Dwobu 42:3) Noko mekɛ mɔɔ ɔzuzule Nyamenle abɔdeɛ nwanwane ne anwo kpalɛ la, ɔhanle Dwobu ɔmanle ɔhanle kɛ: ‘Me nzo yɛɛ menvale mendele wɔ nganeɛ a, na kɛkala, yemɔ meva me nye menwu wɔ.’—Dwobu 42:5.\n‘Saa ɛkpondɛ Gyihova a, ɔbamaa wɔanwu ye’\nƐdawɔ noko ɛbahola wɔayɛ zɔ. “Saa ɛkpondɛ [Gyihova] a, ɔbamaa wɔanwu ye.” (1 Edwɛkɛsisilɛ 28:9, NW) Gyihova Alasevolɛ bava anyelielɛ aboa wɔ bɛamaa wɔakpondɛ na wɔanwu Nyamenle ne mɔɔ bɛnnwu ye la.\nFa nwa awie Fa nwa awie Ɛkola Ɛnwu Nyamenle Ne Mɔɔ Bɛnnwu Ye La Ɔ?\nKɛzi Abɔdeɛ Yɛ Nwanwane La Maa Yɛnwu Nyamenle Anyunlunyia


Maake Edwɛkpa 6:1-56\n6 Ɔvile ɛkɛ ne na ɔrale ye sua zo,+ na ye ɛdoavolɛma ne doale ye. 2 Mekɛ mɔɔ Ɛnwomenlelielɛ kenle ne dwule la, ɔbɔle ɔ bo ɔhilehilele wɔ nyianusua ne anu, na ɔzinle menli mɔɔ diele ye la anu dɔɔnwo anwo na bɛhanle kɛ: “Nienwu a nrenyia ɛhye zukoale ninyɛne ɛhye mɔ a?+ Na duzu ati a bɛva nrɛlɛbɛ ɛhye bɛmaa ye, na ɔlɛyɛ nwanwane gyima ɛhye mɔ a?+ 3 Tɛ kapentanli ne,+ Mɛle ara ne+ mɔɔ ɔ mediema mrenyia a le Gyemise,+ Dwosefi, Dwudase nee Saemɔn+ la ɛne? Tɛ ɔ mediema mraalɛ a yɛ nee bɛ wɔ ɛke la ɔ?” Ɔti bɛanlie ye bɛanli. 4 Noko Gyisɛse zele bɛ kɛ: “Bɛdi ngapezonli eni wɔ ɛleka biala kyesɛ ye sua zo nee ye mbusuafoɔ avinli yɛɛ ye sua nu ala.”+ 5 Yemɔti yeangola yeanyɛ nwanwane gyima dɔɔnwo wɔ ɛkɛ ne kɛ ɔ sa mɔɔ ɔvale ɔguale wuliravolɛma ekyi bie anwo zo na ɔyɛle bɛ ayile la ala. 6 Nɔhalɛ nu, ɔzinle ɔ nwo kɛ bɛnlɛ diedi la. Na ɔhɔkpɔsale namunamu mɔɔ bikye ɛkɛ ne la azo na ɔhilehilele.+ 7 Akee ɔvɛlɛle Bulu Nee Nwiɔ ne na ɔbɔle ɔ bo ɔzoanle bɛ nwiɔ nwiɔ,+ na ɔmaanle bɛ tumi wɔ sunsum ɛtane nwo zo.+ 8 Na ɔhanle ɔhilele bɛ kɛ bɛmmafa debie biala bɛtu adenle ne kɛ kpɔma ala—bɛmmafa paano, bɛmmafa kodoku yɛɛ bɛmmafa ezukoa* bɛwula bɛ kodoku nu+— 9 bɛwula mgbɔlaboa noko bɛmmafa adɛladeɛ nwiɔ.* 10 Eza ɔzele bɛ kɛ: “Bɛkɔ awuke bie anu wɔ ɛleka biala a, bɛdɛnla ɛkɛ kɔkpula kɛ bɛkɛvi ɛleka zɔhane.+ 11 Na ɛleka biala mɔɔ bɛanlie bɛ anzɛɛ bɛandie bɛ la, saa bɛlɛfi ɛkɛ ne bɛahɔ a, bɛkpokpo bɛ gyakɛ abo munlutu bɛva bɛyɛ daselɛ bɛmaa bɛ.”+ 12 Akee bɛhɔle na bɛbɔle nolo kɛ menli ɛnlu bɛ nwo,+ 13 na bɛdule sunsum ɛtane+ dɔɔnwo yɛɛ bɛkpokpale wuliravolɛma dɔɔnwo nwole bɛyɛle bɛ ayile. 14 Belemgbunli Hɛlɔdo dele ɛhye, ɔluakɛ Gyisɛse duma dɛlɛle hɔle moa, na ɛnee menli ɛlɛkeha kɛ: “Bɛdwazo Dwɔn Sɔnevolɛ ne bɛvi mowuamra anu, ɛhye ati a ɔlɛyɛ nwanwane gyima ɛhye mɔ a.”+ 15 Noko bie mɔ hanle kɛ: “Yilaegya ɔ.” Yɛɛ bie mɔ noko hanle kɛ: “Ɔle ngapezonli kɛ tete ngapezoma ne mɔ anu ko la.”+ 16 Mɔɔ Hɛlɔdo dele la, ɔhanle kɛ: “Dwɔn mɔɔ mempɛle ɔ ti la, yemɔ a bɛdwazo ye la.” 17 Hɛlɔdo maanle bɛhyele Dwɔn bɛkyekyele ye na bɛdole ye efiade ɔlua ɔ diema Felepe aye Hɛlɔdease mɔɔ ɔgyale ye la ati.+ 18 Ɔluakɛ ɛnee Dwɔn ɛha ye fane dɔɔnwo ɛhile Hɛlɔdo kɛ: “Mɛla ɛmmaa adenle kɛ ɛkɛgya ɛ diema ne aye ne.”+ 19 Yemɔti Hɛlɔdease nyianle ɔ nwo adwenle ɛtane kɛ ɔku ye, noko yeangola. 20 Ɛnee Hɛlɔdo sulo Dwɔn, ɔboalekɛ ɔze kɛ ɔle tenlenenli yɛɛ ɔle sonla nwuanzanwuanza,+ na ɛnee ɔlɛbɔ ɔ nwo bane. Mekɛ biala mɔɔ ɔkɛdie ye edwɛkɛ la, ɛnee ye adwenle ɛzɛkye bɔkɔɔ, noko ɔhɔle zo ɔvale anyelielɛ ɔdiele ye. 21 Noko mekɛ mɔɔ fɛta la rale wɔ mekɛ mɔɔ Hɛlɔdo ɛlɛdi ye awolɛ kenle+ na ɔdole ɛkponle nɔsolɛ nu ɔmaanle ye mgbanyima nee sogya mgbanyima nee menli titili mɔɔ wɔ Galeli la.+ 22 Na Hɛlɔdease ara raalɛ ne razile agole maanle ɔzɔle Hɛlɔdo nee bɛdabɛ mɔɔ ɔ nee bɛ ɛlɛdi aleɛ ne* la anye. Belemgbunli ne zele bɛlɛra ne kɛ: “Biza me debie biala mɔɔ ɛkulo la, na mebava meamaa wɔ.” 23 Ɛhɛe, ɔhanle ndane ɔhilele ye kɛ: “Debie biala mɔɔ ɛbabiza me la, mebava meamaa wɔ yeahɔdwu me belemgbunlililɛ ne foa ko.” 24 Yemɔti ɔvindele ɔhɔbizale ye mame kɛ: “Duzu a membiza a?” Ɔhanle kɛ: “Dwɔn Sɔnevolɛ ne ati.” 25 Ɛkɛ ne ala ɔyɛle ye ndɛ ɔhɔle belemgbunli ne ɛkɛ na ɔzɛlɛle ye kɛ: “Mekpondɛ kɛ ɛfa Dwɔn Sɔnevolɛ ne ati ɛto apawa nu ɛmaa me kɛkala.”+ 26 Ɔyɛle belemgbunli ne nyane kpalɛ, noko yeangulo kɛ ɔkɛbu ɔ nye ɔkɛgua mɔɔ ɔbizale la azo, ɔlua ye ndane ne nee ye nyɛvolɛ ne mɔ ati.* 27 Yemɔti ɛkɛ ne ala belemgbunli ne zoanle sinzavolɛ ko kɛ ɔhɔva Dwɔn ati ɔrɛla. Ɔti ɔhɔpɛle ɔ ti wɔ efiade ɛkɛ ne 28 na ɔvale ɔ ti ne ɔdole apawa nu ɔrale. Ɔvale ɔmaanle bɛlɛra ne, na bɛlɛra ne vale hɔmaanle ye mame. 29 Mekɛ mɔɔ ye ɛdoavolɛma ne dele la, bɛravale ye funli ne bɛhɔziele ye. 30 Ɛzoanvolɛma ne boɔboale bɛ nloa wɔ Gyisɛse anwo ɛkɛ na bɛhanle ninyɛne mɔɔ bɛyɛle nee mɔɔ bɛhilehilele la amuala bɛhilele ye.+ 31 Na ɔzele bɛ kɛ: “Bɛrɛla, bɛmaa yɛhɔ ɛleka mɔɔ le koonwu la na bɛlie bɛ menle ekyii.”+ Kɛmɔ ɛnee menli dɔɔnwo ɛlɛdi akɔneaba la ati, bɛannyia mekɛ bɛanlie bɛ menle na bɛali aleɛ bɔbɔ. 32 Yemɔti bɛ ngome bɛvole ɛlɛne nu kɛ bɛkɔ ɛleka bie koonwu.+ 33 Noko menli nwunle bɛ kɛ bɛlɛkɔ na menli dɔɔnwo dele, yemɔti bɛvale ɛnriandilɛ bɛvile azua ne mɔ kɔsɔɔti azo bɛvale aze bɛlimoale bɛ nyunlu. 34 Mekɛ mɔɔ ɔdwule aze la, ɔnwunle menli dɔɔnwo bie na bɛ nwo yɛle ye alɔbɔlɛ,+ ɔluakɛ ɛnee bɛle kɛ mboane mɔɔ ɛnlɛ neavolɛ la.+ Na ɔbɔle ɔ bo ɔhilehilele bɛ ninyɛne dɔɔnwo.+ 35 Mɔɔ mekɛ ne hɔle bie la, ye ɛdoavolɛma ne rale ɔ nwo ɛkɛ na bɛhanle kɛ: “Ɛke ɛmbikye sua zo yɛɛ aleɛ ɛlɛdwo.+ 36 Maa bɛhɔ, amaa bɛahola bɛahɔ azua nee namunamu mɔɔ zuozua ɛke la azo bɛahɔdɔ debie bɛali.”+ 37 Ɔbuale bɛ kɛ: “Bɛdabɛ bɛmaa bɛ debie bɛli.” Yemɔti bɛzele ye kɛ: “Ɛnee yɛhɔdɔ paano denale* 200 na yɛva yɛmaa menli ne ɛli ɔ?”+ 38 Ɔzele bɛ kɛ: “Paano nyɛ a bɛlɛ a? Bɛhɔnlea!” Bɛhɔnleanle la, bɛhanle kɛ: “Nnu yɛɛ fɛlɛ nwiɔ.”+ 39 Na ɔmaanle menli ne amuala dɛnlanle aze ekpunli ekpunli wɔ ndile ne azo.+ 40 Yemɔti bɛdɛnlɛdɛnlanle aze ekpunli ekpunli 100 nee 50. 41 Akee ɔvale paano nnu ne yɛɛ fɛlɛ nwiɔ ne, ɔnleanle anwuma na ɔyilale zolɛ.+ Na ɔbubule paano ne anu na ɔvale ɔmaanle ɛdoavolɛma ne kɛ bɛva bɛmaa menli ne, na ɔbubule fɛlɛ nwiɔ ne anu ɔmaanle bɛ muala. 42 Yemɔti bɛ muala bɛlile na bɛ ko yile, 43 na bɛsesale ɔ bo zo ahɛndɛne 12 tetɛkɛɛ mɔɔ fɛlɛ ne ɛmboka nwo a.+ 44 Bɛdabɛ mɔɔ bɛlile paano ne la le mrenyia 5,000. 45 Akee ndɛndɛ ne ala, ɔmaanle ye ɛdoavolɛma ne vole ɛlɛne nu na bɛlimoale ɔ nyunlu bɛhɔle nyevile ne anzi lɔ wɔ Bɛteseeyeda afoa nu, na yemɔ ɔnleanle ɔmaanle menli ne hɔle.+ 46 Mɔɔ ɔ nee bɛ lile nrɛlaleɛ wiele la, ɔhɔle boka bie azo ɔhɔyɛle asɔne.+ 47 Mɔɔ ɔdwule nɔsolɛ nu la, ɛnee ɛlɛne ne wɔ nyevile ne avinli, na yeha ɔ ngome wɔ filezo.+ 48 Yemɔti mekɛ mɔɔ ɔnwunle kɛ bɛ nwo ɛhyele bɛ ɔluakɛ anwoma ne ɛlɛbɔ atia bɛ la, ɔluale nyevile ne anye ɔrale bɛ nwo ɛkɛ kɛyɛ aleɛbahye ne;* na ɔyɛle kɛ ɔse bɛ nwo. 49 Bɛnwunle kɛ ɔlua nyevile ne anye la, bɛhanle kɛ: “Debie ɛzulolɛ boni ɛne!” Na bɛdeɛdeanle nu. 50 Ɔluakɛ bɛ muala bɛnwunle ye na bɛ ahonle dule. Na ɛkɛ ne ala ɔhanle ɔhilele bɛ kɛ: “Bɛnyia akɛnrasesebɛ! Medame ɔ; bɛmmasulo.”+ 51 Akee ɔvole ɛlɛne ne anu, na anwoma ne gyakyile ɛdulɛ. Ɛhye yɛle bɛ nwanwane kpole, 52 ɔluakɛ ɛnee bɛtɛtele paano ne anwo edwɛkɛ ne abo, yɛɛ bɛdwenle nwo a bɛnde ɔ bo. 53 Mekɛ mɔɔ bɛdwule aze la, bɛrale Gɛnɛzalɛte na bɛhendanle ɛlɛne ne wɔ ɛkɛ ne afoa nu.+ 54 Noko bɛvi ɛlɛne ne anu bɛdwule aze ala la yɛɛ menli nwunle ye a. 55 Bɛnriandile bɛwolole maanzinli ne anu amuala bɛhɔzoale wuliravolɛma wɔ ɛkpa nu bɛhɔle ɛleka biala mɔɔ bɛkɛde kɛ ɔwɔ la. 56 Na namule anzɛɛ sua anzɛɛ gua biala mɔɔ ɔbahɔ zo la, bɛfa menli mɔɔ ɛnde kpɔkɛ la bɛfinde gua zo, na bɛzɛlɛle ye kɛ ɔmaa bɛva bɛ sa bɛha ye tɛladeɛ aguzo ne anloa ala.+ Na bɛdabɛ mɔɔ bɛvale bɛ sa bɛhanle ye la amuala dele kpɔkɛ.\n^ Giliki aneɛ nu, “kɛyɛ nɔsolɛ ɛzinzalɛ mɔɔ tɔ zo nna la.” Ɛhye kile, kɛyɛ aleɛbahye dɔne nsa kɔdwu nwonlomɔ dɔne nsia.


Gyɛlɛmaya 41 | Yintanɛte Zo Baebolo | Ewiade Fofolɛ Ngilebɛbo\nYehyemɛle hunle Gɛdalaya (1-10)\nDwoheenan maanle Yehyemɛle nriandile (11-18)\n41 Wɔ siane nsuu ne anu, Ɛlehyama ara Nɛtanaya ara Yehyemɛle+ mɔɔ vi dehelɛ abusua ne* anu na ɔle belemgbunli ne menli titili ne mɔ anu ko la, nee menli bulu bie rale Ahaekam ara Gɛdalaya anwo ɛkɛ wɔ Mezepa.+ Na mɔɔ bɛ muala bɛlɛdi debie wɔ Mezepa la, 2 Nɛtanaya ara Yehyemɛle nee menli bulu ne mɔɔ boka ɔ nwo la dwazole na bɛhwenle konle dadeɛ bɛhunle Hyeefan ara Ahaekam ara Gɛdalaya. Ɔti ɔhunle ahenle mɔɔ Babelɔn belemgbunli ne ɛva ye ɛzie ɛkɛ ne kɛ ɔnlea azɛlɛ ne azo la. 3 Eza Yehyemɛle hunle Dwuuma mɔɔ wɔ Gɛdalaya anwo ɛkɛ wɔ Mezepa la, nee Kaledea ɛlɔnema mɔɔ wɔ ɛkɛ ne la amuala. 4 Mɔɔ bɛhunle Gɛdalaya la, ye alehyenlɛ nu mɔɔ ɛnee awie biala ɛtɛtele la, 5 mrenyia 80 vi Hyikɛm,+ Hyaelo+ yɛɛ Samɛlea+ rale. Ɛnee bɛkpa bɛ kɛsa, bɛsuosua bɛ adɛladeɛ nu, bɛbodɛboda* bɛ nwo,+ na bɛlɛ ma afɔlebɔdeɛ nee ɛyɛlɛvuanlɛ+ wɔ bɛ sa nu kɛ bɛfa bɛahɔ Gyihova sua ne anu. 6 Ɔti Nɛtanaya ara Yehyemɛle vile Mezepa hɔyiale bɛ, ɔlɛkɔ la amuala ɛnee ɔlɛsu. Mɔɔ ɔyiale bɛ la, ɔzele bɛ kɛ: “Bɛrɛla Ahaekam ara Gɛdalaya anwo ɛkɛ.” 7 Noko mɔɔ bɛdwule suakpole ne azo la, Nɛtanaya ara Yehyemɛle nee ye menli ne hunle bɛ na bɛvuandinle bɛ bɛguale bula ne anu. 8 Noko bɛ nuhua mrenyia bulu hanle hilele Yehyemɛle kɛ: “Mmaku yɛ ɔluakɛ yɛva hwiiti, baale, nwole yɛɛ wolɛ dɔɔnwo yɛvea ɛbɔ nu.” Ɔti yeangu bɛ yeamboka bɛ mediema ne mɔ anwo. 9 Na Yehyemɛle vuandinle menli mɔɔ ɔhunle bɛ la avunli ɔguale bula kpole ne, mɔɔ Yizilayɛ Belemgbunli Beeyahya ati Belemgbunli Esa dule la anu.+ Bula ɛhye a Nɛtanaya ara Yehyemɛle vale menli mɔɔ ɔhunle bɛ la avunli ɔyile ye tɛkɛɛ a. 10 Yehyemɛle vale menli mɔɔ ɛha Mezepa la amuala,+ mɔɔ belemgbunli ne amra mraalɛ ne mɔ nee menli mɔɔ hale Mezepa amuala boka nwo, mɔɔ sinzavolɛma kpanyinli Nɛbuzaladan ɛva bɛ ɛwula Ahaekam ara Gɛdalaya+ asa anu kɛ ɔnlea bɛ nwo zo la kɛ ngɛkɛlɛ. Nɛtanaya ara Yehyemɛle vale bɛ kɛ ngɛkɛlɛ kɛ ɔ nee bɛ pɛ nu ahɔ Amɔnoma anu.+ 11 Mɔɔ Kalia ara Dwoheenan+ nee ɛlɔnema mgbanyinli ne mɔ mɔɔ boka ɔ nwo kɔsɔɔti dele ɛtane mɔɔ Nɛtanaya ara Yehyemɛle ɛyɛ la amuala la, 12 bɛvale menli ne amuala bɛhɔle kɛ bɛ nee Nɛtanaya ara Yehyemɛle kaho, na bɛhɔdole ye wɔ Gebɛyɔn azule kpole ne anloa. 13 Mekɛ mɔɔ menli mɔɔ wɔ Yehyemɛle anwo ɛkɛ ne amuala nwunle Kalia ara Dwoheenan nee ɛlɔnema mgbanyinli ne mɔ amuala mɔɔ boka ɔ nwo la, bɛlile fɛlɛko. 14 Akee menli mɔɔ Yehyemɛle vale bɛ vile Mezepa+ kɛ ɔ nee bɛ kɔ akɛlɛzonlenlɛ nu la hakyile bɛ nye na bɛ nee Kalia ara Dwoheenan ziale. 15 Noko Nɛtanaya ara Yehyemɛle nee mrenyia mɔɔ boka ɔ nwo la anu mɔtwɛ nriandile Dwoheenan na bɛhɔle Amɔnoma anu. 16 Kalia ara Dwoheenan nee ɛlɔnema mgbanyinli mɔɔ boka ɔ nwo la amuala vale menli mɔɔ ɛha mɔɔ bɛvi Mezepa la bɛ nee bɛ hɔle, bɛdabɛ mɔɔ bɛliele bɛ bɛvile Nɛtanaya ara Yehyemɛle mɔɔ ɔhunle Ahaekam ara Gɛdalaya+ asa anu la. Bɛvale mrenyia, ɛlɔnema, mraalɛ, ngakula nee suakunlu mgbanyima ne mɔ bɛvile Gebɛyɔn bɛziale bɛrale. 17 Ɔti bɛhɔdɛnlanle Kemeham azokoɛleɛ ne mɔɔ bikye Bɛtelɛhɛm la,+ bɛnyianle adwenle kɛ bɛkɔ Yigyibiti+ 18 ɔlua Kaledeama ati. Ɔluakɛ ɛnee bɛsulo bɛ, ɔboalekɛ ɛnee Nɛtanaya ara Yehyemɛle ɛhu Ahaekam ara Gɛdalaya mɔɔ Babelɔn belemgbunli ne ɛye ye kɛ ɔnlea azɛlɛ ne azo la.+\n^ Hibulu aneɛ nu, “belemgbunlililɛ ne abozoamra.”\n^ Hibulu aneɛ nu, “bɛpepɛ.”


Nolobɔvo 2 | Yintanɛte Zo Baebolo | Ewiade Fofolɛ Ngilebɛbo\nSɔlɔmɔn nleɛnleanle ninyɛne mɔɔ ɔyɛle la anu (1-11)\nKɛzi alesama nrɛlɛbɛ de la (12-16)\nGyima ɛsesebɛyɛlɛ le mgbane (17-23)\nDi, no na maa ɛ nye ɛlie gyima nwo (24-26)\n2 Akee menganle ye me ahonle nu kɛ: “Bɛla maa menzɔ anyelielɛ* menea na menea debie kpalɛ mɔɔ bavi nu ara la.” Na nea, ɛhye noko le mgbane. 2 Menganle ɛzelekɛ nwo edwɛkɛ kɛ, “Ɔle ɛzɛlɛde!” Yɛɛ menganle anyelielɛ nwo edwɛkɛ kɛ, “Nvasoɛ boni a wɔ zo a?” 3 Menyɛle me adwenle kɛ menea debie kpalɛ mɔɔ vi nwanye ɛnlonlɛ nu ba la,+ noko me nrɛlɛbɛ ne hilele me adenle; menzɔle ngoaseadeyɛlɛ nu bɔbɔ kɛ menea debie kpalɛ mɔɔ ɔwɔ kɛ alesama yɛ wɔ bɛ mekɛ ekyi mɔɔ bɛbali ye wɔ ewiade ye anu la. 4 Menyɛle ninyɛne mgbole.+ Mensisile azua;+ menyɛle vanye egyinli dɔɔnwo.+ 5 Menyɛle tola ngakyile na menluale mbaka ngakyile mɔɔ so ma la wɔ nu. 6 Mendule bula mɔɔ mesa nuhua nzule megugua mbaka mɔɔ ɛlɛnyi la azo la. 7 Menyianle azonvolɛ mrenyia nee mraalɛ,+ yɛɛ azonvolɛ mɔɔ bɛwole bɛ wɔ me sua nu la. Eza menyianle nyɛmoa dɔɔnwo—nlankɛ nee mboane+—mendɛlale awie biala mɔɔ limoale me nyunlu wɔ Gyɛlusalɛm la. 8 Memboɔboale dwɛtɛ fufule nee nvutuke,+ arelemgbunli nee maanzinli dɔɔnwo agyapadeɛ nloa.*+ Menyianle mrenyia nee mraalɛ edwɛndolɛma dɔɔnwo, yɛɛ debie mɔɔ maa menli amra mrenyia anye die kpole la—raalɛ, ɛhɛe, mraalɛ dɔɔnwo. 9 Yemɔti menyɛle sonlakpole mendɛlale awie biala mɔɔ limoale me nyunlu wɔ Gyɛlusalɛm la.+ Na me rɛle anvi me nrɛlɛbɛ ne. 10 Meanva debie biala mɔɔ me nye die nwo* la meambɔ me nwo abokɛ.+ Meanva anyelielɛ* debie biala meambɔ me ahonle abokɛ, ɔluakɛ me gyima ɛsesebɛ ne kɔsɔɔti ati, me ahonle lile fɛlɛko, na ɛhye a le me gyima ɛsesebɛ ne kɔsɔɔti anwo ahatualɛ* a.+ 11 Mekɛ mɔɔ mendwenlenle gyima kɔsɔɔti mɔɔ meva me sa meyɛ nee gyima ɛsesebɛ kɔsɔɔti mɔɔ mevɛ meyɛ la anwo la,+ menwunle kɛ debie biala le mgbane, ɔle kɛ ɛdoa anwoma la;+ debie biala ɛnle ewiade mɔɔ nvasoɛ wɔ zo a.+ 12 Akee menzuzule kɛzi nrɛlɛbɛ nee ɛzɛlɛde yɛɛ ngoaseade de la anwo.+ (Ɔluakɛ, duzu a sonla mɔɔ bali belemgbunli ne anzi ara la bayɛ a? Kyesɛ mɔɔ bɛyɛ ye dɛba la ala.) 13 Na menwunle ye kɛ, nvasoɛ wɔ nrɛlɛbɛ zo tɛla ngoaseade,+ kɛ mɔɔ nvasoɛ wɔ wienyi zo tɛla awozinli la. 14 Nrɛlɛbɛvolɛ anye gyi ɔ ti anwo;*+ noko koasea dua awozinli nu.+ Eza menwunle ye kɛ debie kokye ala a to bɛ muala a.*+ 15 Akee menganle ye me ahonle nu kɛ: “Mɔɔ to koasea la a bado medame noko a.”+ Ɛnee duzu nvasoɛ a menyia wɔ nrɛlɛbɛ kpole mɔɔ menwu ye la azo a? Ɔti menganle ye me ahonle nu kɛ: “Ɛhye noko le mgbane.” 16 Ɔluakɛ bɛnrɛhakye nrɛlɛbɛvolɛ anzɛɛ koasea dahuu.+ Mekɛ ɛlɛba mɔɔ bɛ rɛle bavi awie biala a. Kɛ mɔɔ nrɛlɛbɛvolɛ wu la, zɔhane ala a koasea wu a.+ 17 Yemɔti mengyile ɛbɛlabɔlɛ,+ ɔluakɛ ɛnee ɔzɔho kɛ debie biala mɔɔ bɛyɛ ye wɔ ewiade la maa medi nyane, ɔboalekɛ debie biala le mgbane,+ ɔle kɛ ɛdoa anwoma la.+ 18 Mengyile debie biala mɔɔ menyɛle gyima ɛsesebɛ memkpondɛle ye wɔ ewiade ye la,+ ɔluakɛ ɔwɔ kɛ megyakyi ye wɔ me nzi memaa awie mɔɔ bali me nzi ara la.+ 19 Na nwane a ze a, saa ɔkɛyɛ nrɛlɛbɛvolɛ anzɛɛ koasea a?+ Noko ɔbanlea debie biala mɔɔ mebɔ mɔdenle meva me nrɛlɛbɛ mekpondɛ wɔ ewiade la azo. Ɛhye noko le mgbane. 20 Yemɔti menlile nyane wɔ me ahonle nu wɔ gyima ɛsesebɛ kɔsɔɔti mɔɔ mevɛ meyɛ wɔ ewiade la anwo. 21 Ɔluakɛ sonla kola fa ye nrɛlɛbɛ nee ye adwenle yɛɛ ye anwubielɛ* yɛ gyima ɛsesebɛ, noko ɔwɔ kɛ ɔgyakyi ye kyɛfoa ne* ɔmaa awie mɔɔ anvɛ nwolɛ la.+ Ɛhye noko le mgbane nee munzule* kpole. 22 Duzu a sonla nyia ye wɔ gyima ɛsesebɛ kɔsɔɔti mɔɔ ɔyɛ nee adwenle mɔɔ ka ye maa* ɔyɛ gyima ɛsesebɛ wɔ ewiade la anu a?+ 23 Ɔluakɛ ye mekɛ kɔsɔɔti anu, ye gyima maa ɔdi nyane na ɔ rɛle bɔ,+ yɛɛ ɔdwu nɔɔzo bɔbɔ a, ye ahonle ɛnla.+ Ɛhye noko le mgbane. 24 Debie kpalɛ biala ɛnle ɛkɛ ɛmmaa sonla kɛ ɔkɛli na ɔkɛnlo na ɔ nye kɛlie* ye gyima ɛsesebɛ nwo.+ Menwu kɛ ɛhye noko vi nɔhalɛ Nyamenle ne ɛkɛ,+ 25 ɔluakɛ nwane a didi na ɔnono kpalɛ ɔtɛla me a?+ 26 Nɔhalɛ Nyamenle ne maa awie mɔɔ sɔ ɔ nye la nrɛlɛbɛ nee adwenle yɛɛ fɛlɛkolilɛ,+ noko ɛtanevolɛ ɛdeɛ, ɔmaa ɔyɛ gyima ɔboɔboa na ɔkuohua ninyɛne nloa ɔmaa sonla mɔɔ sɔ Nyamenle anye la.+ Ɛhye noko le mgbane, ɔle kɛ ɛdoa anwoma la.\n^ Anzɛɛ “fɛlɛkolilɛ.”\n^ Anzɛɛ “agyapadeɛ mɔɔ arelemgbunli nee maanzinli a nyia la anloa.”\n^ Hibulu aneɛ nu, “me nye kpondɛle.”\n^ Anzɛɛ “anye ɛbuke.”\n^ Anzɛɛ “bɛ muala bɛ awieleɛ le ko.”\n^ Anzɛɛ “ɔgyakyi debie biala.”\n^ Anzɛɛ “alɔbɔlɛ edwɛkɛ.”\n^ Hibulu aneɛ nu, “nee ye ahonle mɔɔ ɔpele.”\n^ Anzɛɛ “ɔkɛmaa ye ɛkɛla anye kɛlie.”


Ewiade Awieleɛ Ne Ɛbikye Ɔ?\nKENGA YE WƆ Acholi Afrikaans Albanian Amharic Arabic Armenian Armenian (West) Aukan Aymara Batak (Toba) Bengali Bicol Bislama Bulgarian Cambodian Catalan Cebuano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Cibemba Cinyanja Croatian Czech Dangme Danish Drehu Dutch Efik English Estonian Ewe Fijian Finnish French Ga Garifuna Georgian German Giliki Guarani Gujarati Haitian Creole Hausa Hibulu Hiligaynon Hindi Hiri Motu Hmong (White) Hungarian Iban Igbo Iloko Indonesian Isoko Italian Japanese Kamba Kannada Karen (S'gaw) Kazakh Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Krio Kwangali Kwanyama Lingala Lithuanian Luganda Lunda Luo Luvale Macedonian Malagasy Malayalam Mam Mambwe-Lungu Marathi Maya Mazatec (Huautla) Mixe (North Central) Mizo Moore Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Persian Polish Portuguese (Brazil) Punjabi Quechua (Ayacucho) Quechua (Bolivia) Quichua (Imbabura) Rarotongan Romanian Runyankore Russian Samoan Sango Saramaccan Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Tiv Tlapanec Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Venda Vietnamese Wallisian Waray-Waray Wayuunaiki Xhosa Yoruba Zande Zapotec (Isthmus) Zulu\nAsoo Nyamenle bamaa alesama ahɔ zo asisi bɛ nwo na bɛ kenle bie nwo ara edwɛkɛ ɔ? Kyɛkyɛ, kɛmɔ yɛnwu ye la Nyamenle bava ɔ nwo alie nu na yeava nyanelilɛ nee nzisi mɔɔ ɛhɔ zo mekɛ tendenle la yeara awieleɛ. Bɔvolɛ ne mɔɔ bɔle alesama nee azɛlɛ ne la kpondɛ kɛ ɛnwu ye kɛ ye mekɛ mɔɔ ɔbava yeali ninyɛne nwo gyima la ɛlɛbikye. Kɛzi ɔmaa yɛnwu ɛhye ɛ?\nSuzu ndonwo ɛhye anwo: Saa ɛlɛtu adenle wɔahɔ sua bie mɔɔ ɛnze zolɛ la azo a, bie a ɛbabiza wɔamaa bɛahile wɔ ninyɛne mɔɔ ɛbanwu ye wɔ adenle ne azo la. Akee saa ɛnwu sɛkɛlɛneɛ bie mɔɔ nee mɔɔ bɛhanle bɛhilele wɔ la le ko a, ɔmaa ɛnyia anwodozo kɛ ɔka ekyi ɛdwu sua ne azo. Zɔhane ala a, Nyamenle ɛva ye Edwɛkɛ ne ɛmaa yɛ mɔɔ maa yɛnwu debie mɔɔ bazi ewiade la. Saa yɛnwu sɛkɛlɛneɛ zɔhane kɛ ɔlɛsisi a, ɔmaa yɛdie yɛdi kɛ yɛwɔ awieleɛ mekɛ nu.\nBaebolo ne kilehile nu kɛ ewiade edwɛkɛ badwu ɛleka mɔɔ ɔyɛ se na awieleɛ ne ara. Ninyɛne dɔɔnwo mɔɔ babɔ nu asisi wɔ ewiade amuala yɛɛ tɛnlabelɛ ne bayɛ ngakyile mɔɔ bie ɛtɛbale ɛlɛ a. Suzu ninyɛne bie mɔ mɔɔ bɛha nwolɛ edwɛkɛ wɔ Baebolo ne anu la anwo.\n1. NZENZALEƐ KPOLE BARA EWIADE AMUALA Ngapezo bie mɔɔ wɔ Mateyu tile 24 la ka ninyɛne mɔɔ basisi azɛlɛ ye azo mɔɔ bayɛ sɛkɛlɛneɛ la anwo edwɛkɛ. Ninyɛne ɛhye mɔ a bayɛ “ewiade ɛhye awieleɛ ne anwo sɛkɛlɛneɛ” na yeava ‘awieleɛ ne yeara’ a. (Ngyɛnu 3, 14) Konle, ɛhɔne, azɛlɛ mɔɔ bakpusu ɛleka muala, basabasayɛlɛ mɔɔ bahɔ ɔ nyunlu, ɛlɔlɛ mɔɔ baha aze, nee asɔne mgbanyima mɔɔ bɛbabɛlɛbɛla menli la boka sɛkɛlɛneɛ ne anwo. (Ngyɛnu 6-26) Nɔhalɛ nu, zɛhae ninyɛne ne mɔ ɛhɔ zo wɔ ɛvoya dɔɔnwo anu. Noko, mekɛ mɔɔ awieleɛ ne ɛlɛbikye la, ɔ muala bazi wɔ ngyegyelɛ mekɛ ko ne ala anu. Kɔkɔbɔlɛ nwo sɛkɛlɛneɛ nsa noko badoa zo.\n2. MENLI SUBANE Baebolo ne ka kɛ menli subane mɔɔ bahakyi la boka sɛkɛlɛneɛ mɔɔ kile kɛ yɛwɔ “awieleɛ mekɛ ne anu” la anwo. Yɛkenga kɛ: “Menli bayɛ angomedi nee ezukoa nwo anyebolo, bɛbamemaa bɛ nwo zo na bɛazua anyetele; bɛbabɔ aholoba, bɛnrɛdie bɛ awovolɛma, bɛbakpo amunli, bɛnrɛzonle Nyamenle; bɛ ti bayɛ se, bɛnrɛze anwunvɔne, bɛbabɔ nzekue, bɛbali mgbonde, bɛbava ɛya mgbane mgbane na bɛahyi kpalɛ, bɛbaye bɛ gɔnwo mɔ bamaa, bɛbayɛ mgbaha na bɛ ti anu ayɛ bɛ fɛ; bɛbahulo anyelielɛ bɛadɛla Nyamenle.” (2 Temɔte 3:1-4) Ɔle nɔhalɛ kɛ menli mɔɔ bɛmbu bɛ la ɛnle debie fofolɛ, noko “awieleɛ mekɛ ne anu” yɛɛ bɛbala subane ɛhye ali kpole kpalɛ a, yemɔti yɛbahola yɛaha kɛ ɔle “anwongyelelɛ” mekɛ. Asoo wɔnwu kɛ menli da subane ɛtane ɛhye mɔ bie ali?\n3. BƐLƐSƐKYE AZƐLƐ NE Baebolo ne se Nyamenle ‘bazɛkye bɛdabɛ mɔɔ bɛsɛkye azɛlɛ ye la.’ (Yekile 11:18) Ndenle boni mɔ azo a menli ɛlɛsɛkye azɛlɛ ne a? Bɛhanle Nowa mekɛ zo ɛdeɛ ne wɔ adenle ko ne ala azo kɛ: “Na ɔrale kɛ ɛnee azɛlɛ ne ɛzɛkye wɔ Nyamenle anyunlu, na ɛnee amumuyɛyɛlɛ ɛlie ebia wɔ azɛlɛ ye azo ɛleka biala. Na Nyamenle nwunle azɛlɛ ne kɛ amgba yezɛkye.” Yemɔti Nyamenle hanle ewiade ɛtane zɔhane anwo edwɛkɛ kɛ: “Mesɛkye bɛ.” (Mɔlebɛbo 6:11-13, NW) Asoo wɔnwu daselɛ dɔɔnwo mɔɔ kile kɛ basabasayɛlɛ ɛbu azɛlɛ ne azo la? Bieko, alesama wɔ mekɛ mɔɔ bie ɛtɛbale ɛlɛ la anu: Bɛkola bɛsɛkye azɛlɛ ne ɔlua alesama mɔɔ bɛbɔ bɛ bo zo la azo. Bɛdedɛ konle ninyɛne dɔɔnwo. Eza bɛlɛsɛkye azɛlɛ ne wɔ adenle fofolɛ zo. Ninyɛne mɔɔ boa maa yɛtɛnla aze—anwoma mɔɔ yɛdie, nyɛmoa nee mbaka mɔɔ boa bɛ nwo, nyevile ne—ɛlɛsɛkye ɔluakɛ alesama ɛnnea ninyɛne zo boɛ.\nBiza ɛ nwo kɛ, ‘Ɛvoya mɔɔ ɛze ɛhɔ la, asoo alesama nyianle tumi mɔɔ bɛbava bɛazɛkye bɛ nwo bɔkɔɔ?’ Noko kɛkala menli ɛlɛkuohua adu dɔɔnwo anloa na bɛlɛsɛkye ninyɛne mɔɔ ɛbɔ yɛ nwo ɛyia la. Anyuhɔlɛ mɔɔ bɛnyia ye ndɛndɛ wɔ ɛlɛtɔlɔneke ninyɛne nwo la bo sonla ndelebɛbo zo anzɛɛ bɛngola bɛnli ngyegyelɛ mɔɔ ɔfa ɔba la anwo gyima. Noko, sonla ɛnlɛ kɛzi azɛlɛ ne bayɛ kenle bie la azo tumi anzɛɛ ɔngola ɔnzi nwolɛ kpɔkɛ. Kolaa na bɛazɛkye debie biala bɛavi azɛlɛ ne azo la, Nyamenle bava ɔ nwo alie nu azɛkye bɛdabɛ mɔɔ bɛlɛsɛkye azɛlɛ ne la. Ɛwɔkɛ ɛhye a yebɔ a!\n4. EWIADE AMUALA EDWƐKƐHANLƐ GYIMA Awieleɛ ne anwo sɛkɛlɛneɛ bieko mɔɔ bɛhanle bɛdole ɛkɛ ne la a le kɛ bɛbayɛ gyima kpole bie: “Bɛbabɔ Edwɛkpa ɛhye mɔɔ fane Anwuma Belemgbunlililɛ ne anwo la nolo wɔ aleɛabo amuala, amaa yeayɛ daselɛlilɛ yeamaa aleɛabo amra kolaa na awieleɛ ne ara.” (Mateyu 24:14) Edwɛkpa ɛhye mɔɔ bɛlɛbɔ ye nolo la bayɛ ngakyile avi mɔɔ asɔne ngakyile dɔɔnwo ɛbɔ ye nolo wɔ ɛvoya dɔɔnwo anu la anwo. Wɔ awieleɛ mekɛ ne anu, bɛbazi edwɛkɛ fɔɔnwo bie, “edwɛkpa ɛhye mɔɔ fane Anwuma Belemgbunlililɛ ne anwo” la azo. Asoo ɛze asɔne ekpunli bie mɔɔ ta ka edwɛkɛ ɛhye la? Saa awie mɔ ɛlɛka edwɛkɛ ɛhye bɔbɔ a, asoo bɛle ekpunli bie, anzɛɛ bɛha edwɛkpa ɛhye bɛhɔdwu “aleɛabo amuala, amaa yeayɛ daselɛlilɛ yeamaa aleɛabo amra”?\nBɛlɛbɔ Nyamenle Belemgbunlililɛ ne nolo wɔ ewiade amuala\nYɛ web site www.jw.org ne twe adwenle kɔ “edwɛkpa ɛhye mɔɔ fane Anwuma Belemgbunlililɛ ne anwo la” azo. Mbuluku wɔ gyimalilɛleka ne mɔɔ kilehile zɔhane edwɛkɛ ne anu wɔ aneɛ mɔɔ bo 700 la anu. Ɛze adenle fofolɛ bieko mɔɔ bɛdua zo bɛbɔ edwɛkpa ne mɔɔ fane Belemgbunlililɛ ne anwo nolo wɔ ewiade amuala la ɔ? Bɛze Gyihova Alasevolɛ kɛ bɛbɔ mɔdenle bɛbɔ edwɛkpa ne mɔɔ fane Nyamenle Belemgbunlililɛ ne anwo la nolo kolaa na Intanɛte ne ara. Ɔvi 1939 mɔɔ ba la, edwɛkɛ “Ɔbɔ Gyihova Belemgbunlililɛ Nolo” finde Ɛzinzalɛ Arane ko biala azo. Buluku bie mɔɔ ka ɛzonlenlɛ nwo edwɛkɛ la ka kɛ Gyihova Alasevolɛ ɛyɛ edwɛkɛhanlɛ gyima ne “kpole kpalɛ ɛhɔdwu ɛleka dɔɔnwo.” Daselɛlilɛ ɛhye si zo kɛ ɔlua Nyamenle Belemgbunlililɛ ne azo ɔnrɛhyɛ “na awieleɛ ne ara.”\nMEKƐ MƆƆ ANU YƐ SE WƆ EWIADE ANU\nAsoo wɔyɛ ye nzonlɛ kɛ Baebolo ne anu kɔkɔbɔlɛ nwo sɛkɛlɛneɛ nna mɔɔ wɔ edwɛkɛ ɛhye anu la ɛra nu wɔ wɔ mekɛ zo? Ɛvolɛ mɔɔ bo ɛya ko la anu, magazine ɛhye ɛmaa ye kengavolɛma ɛnwu ninyɛne mɔɔ ɛlɛsisi ewiade la amaa yeaboa bɛ yeamaa bɛanwu kɛ amgba yɛlɛbikye awieleɛ ne. Nɔhalɛ nu, kpolerazulɛma se nɔhalɛ edwɛkɛ nee mgbondabulɛ kola gyinla awie ɔdaye ye nzuzulɛ nee ye nganeɛdelɛ zo. Eza bɛka kɛ ɔlua ewiade ngitanwolilɛ mɔɔ ɛlɛkɔ ɔ nyunlu la ati, ɔzɔho kɛ ewiade tɛnlabelɛ ne ɛlɛsɛkye. Noko, yɛlɛ daselɛ dɔɔnwo mɔɔ ɔkile kɛ yɛwɔ awieleɛ mekɛ ne anu a.\nBenlerama bie mɔ te nganeɛ kɛ nzenzaleɛ kpole ɛlɛba azɛlɛ ɛhye azo. Kɛ neazo la, wɔ 2014, Abɔdeɛ nwo nrɛlɛbɛvolɛma nee Banebɔlɛ Ekpunli mɔɔ le Bulletin of the Atomic Scientists ne bɔle Maamgbole Koyɛlɛ Banebɔlɛ Ayiama ne kɔkɔ wɔ esiane kpole mɔɔ ɛlɛba alesama anwo zo la. Abɔdeɛ nwo nrɛlɛbɛvoma ɛhye mɔ se: “Neɛnleanu ɛhye ɛmaa yela ali kɛ esiane mɔɔ anyebukelɛ ɛlɛfa ara la ɛlɛkɔ ɔ nyunlu kpalɛ.” Menli dɔɔnwo die di kɛ yɛwɔ mekɛ mɔɔ anu yɛ se la anu. Magazine ɛhye yɛvoma nee ye kengavolɛma die to nu kɛ amgba mekɛ ɛhye mɔɔ yɛwɔ nu la le awieleɛ mekɛ na awieleɛ ne ɛbikye. Noko kɛ anrɛɛ ɛbazulo mɔɔ bazi kenle bie la, ɛ nye bahola alie mɔɔ bavi nu ara la anwo. Duzu ati a ɔle zɔ a? Ɔluakɛ ɛbahola wɔanyia ngoane!\nBƐLE NGAPEZOMA MƆƆ KA NDƐNEBUALƐ NWO EDWƐKƐ Ɔ?\nGyihova Alasevolɛ ɛnle ngapezoma mɔɔ ka ndɛnebualɛ nwo edwɛkɛ a. Bɛva ɛvolɛ mɔɔ bo ɛya ko la bɛha kenle bie anwo edwɛkɛ kpalɛ. Kɛ neazo la, bɛ nyianu ɛdendɛlɛ bie mɔɔ bɛmaanle ye wɔ 1958 mɔɔ se, “Nyamenle Belemgbunlililɛ Di Tumi—Asoo Ewiade Awieleɛ Ɛbikye?” hilehilele nu kɛ “Nyamenle belemgbunlililɛ ne bazɛkye Seetan ewiade ne, na tɛ azɛlɛ ne ɔ. Nyamenle belemgbunlililɛ ne ɛnrɛyela azɛlɛ ɛhye, emomu ɔbamaa bɛayɛ Nyamenle ɛhulolɛdeɛ wɔ azɛlɛ ye azo kɛmɔ bɛyɛ ye wɔ anwuma la. Ɛhye ati ɔhyia kɛ bɛbɔ azɛlɛ ne anwo bane kɛ Nyamenle abɔdeɛ la; na Nyamenle babɔ nwolɛ bane dahuu.”\nFa nwa awie Fa nwa awie Awieleɛ Ne Ɛbikye Ɔ?


Asoo Ɔwɔ Kɛ Ɛnyia Anyuhɔlɛ Wɔ Sunsum Nu Ɔ? | Debiezukoalɛ\n“Maa ɛ nye ɛbolo Nyamenle Edwɛkɛ ne ɛgengalɛ wɔ bagua nu, ye nolobɔlɛ nee ye ngilehilelɛ nwo.”—1 TEM. 4:13.\nEDWƐNE: 45, 70\nDuzu a ɛbahola wɔayɛ na wɔanyia anyuhɔlɛ wɔ sunsum nu a?\nKɛ ɔkɛyɛ na wɔanyia anyuhɔlɛ wɔ sunsum nu mɔɔ ɛ sa nu ɛndo ɛ?\nNzenzaleɛ boni a ɛyɛ a ɔbamaa wɔanyia anyuhɔlɛ wɔ daselɛlilɛ nu a?\n1, 2. (a) Kɛzi Ayezaya 60:22 ɛra nu wɔ awieleɛ mekɛ ɛhye anu ɛ? (b) Duzu a Gyihova ahyehyɛdeɛ ne foa mɔɔ wɔ azɛlɛ ye azo la hyia nwo a?\n“BƐ NUHUA ekyi biala bayɛ abusua ekpulike, Na abusua ekyi biala bayɛ maanle mumua.” (Aye. 60:22) Zɔhane ngapezo ne ɛlɛba nu wɔ awieleɛ mekɛ ɛhye anu. Wɔ 2015 ɛzonlenlɛ ɛvolɛ ne anu, Belemgbunlililɛ nolobɔlɛma 8,220,105 a hanle edwɛkɛ ne wɔ ewiade amuala a! Ɔwɔ kɛ ngapezo ne foa mɔɔ li awieleɛ la ka Kilisienenli biala, ɔluakɛ yɛ anwuma Selɛ ne se: “Medame a mele [Gyihova] a; Ye mekɛ dwu a mebamaa yeayɛ zɔ ndɛndɛ.” Yɛle kɛ menli mɔɔ bɛde kale mɔɔ ɔlɛtia kpole la anu la, yɛnwu kɛ ɛdoavolɛ ɛyɛlɛ gyima ne ɛlɛnyia anyuhɔlɛ. Duzu a yɛ nuhua biala ɛlɛyɛ wɔ anyuhɔlɛ ɛhye anwo a? Asoo yɛlɛyɛ biala mɔɔ yɛbahola la kɛ Belemgbunlililɛ nolobɔlɛma mɔɔ bɔ mɔdenle ɔ? Mediema dɔɔnwo ɛlɛyɛ dahuu anzɛɛ adekpakyelɛ boavolɛ gyima ne bie. Asoo ɔnyɛ yɛ fɛ kɛ yɛnwu kɛ mediema dɔɔnwo ɛlɛkɔ ahɔboa wɔ ɛleka mɔɔ bɛhyia moalɛ dɔɔnwo anzɛɛ ahɔyɛ teokelase gyima ngakyile la ɔ?\n2 Noko eza yɛhyia gyimayɛvoma dɔɔnwo anwo. Ɛvolɛ biala bɛte asafo kɛyɛ 2,000. Saa ɔwɔ kɛ mgbanyima 5 a sonle wɔ asafo biala mɔɔ bɛkɛde la anu a, ɛnee ɔwɔ kɛ asafo nu azonvolɛ 10,000 kola fɛta kɛ neavolɛma ɛvolɛ biala. Ɛhye kile kɛ ɔwɔ kɛ mediema mrenyia apenle dɔɔnwo bɔ mɔdenle kɛ bɛbafɛta kɛ asafo nu azonvolɛ. Saa yɛle mrenyia anzɛɛ mraalɛ bɔbɔ a, ɔwɔ kɛ yɛmaa yɛ nye bolo “Awulae gyima ne ɛyɛlɛ nwo.”—1 Kɔl. 15:58.\nSUNSUM NU ANYUHƆLƐ—ƆKILE DUZU?\n3, 4. Sunsum nu bodane ngakyile boni mɔ a ɛbahola wɔava wɔazie ɛ nye zo a?\n3 Kenga 1 Temɔte 3:1. Giliki yɛkpɔkɛ mɔɔ bɛhile ɔ bo ‘maa ɛ nye ɛbolo’ la kile kɛ ɛtende wɔava debie mɔɔ la anwuma la. Zɔhane edwɛkɛ ne mɔɔ ɛzoanvolɛ Pɔɔlo vale lile gyima la maa yɛnwu kɛ ɔhyia mɔdenlebɔlɛ na yɛanyia sunsum nu anyuhɔlɛ. Pɛ adiema nrenyia bie mɔɔ ɔlɛdwenle mɔɔ ɔbahola yeayɛ wɔ asafo ne anu la anwo nvoninli nea. Bie a kɛkala ɔnle asafo nu sonvolɛ, noko yenwu kɛ ɔwɔ kɛ ɔnyia sunsum nu subane ngakyile. Mɔɔ limoa, ɔbɔ mɔdenle kɛ ɔbafɛta kɛ asafo nu sonvolɛ. Nzinlii akee ɔmaa ɔ nye da kɛ ɔbahola yeafɛta kɛ neavolɛ. Kolaa na yeayɛ asafo nu sonvolɛ anzɛɛ neavolɛ la, ɔbɔ mɔdenle kɛ ɔbahola yeafɛta na bɛava ɛzonlelilɛ bɛawula ɔ sa wɔ asafo ne anu.\n4 Zɔhane ala a ɔwɔ kɛ mediema mɔɔ bɛkpondɛ kɛ bɛsonle kɛ adekpakyelɛma, Bɛtɛlema, anzɛɛ bɛboa bɛmaa bɛsisi Belemgbunlililɛ Asalo la bɔ mɔdenle kɛ bɛbadwu bɛ bodane nwo a. Bɛmaa yɛzuzu kɛzi Nyamenle Edwɛkɛ ne maa yɛ anwosesebɛ kɛ yɛnyia anyuhɔlɛ wɔ nɔhalɛ ɛzonlenlɛ nu la anwo.\nBƆ MƆDENLE NYIA ANYUHƆLƐ KPOLE WƆ SUNSUM NU\n5. Kɛzi mgbavolɛ nee mbɛlɛra bahola aboa wɔ Gyihova ɛzonlenlɛ nu ɛ?\n5 Mgbavolɛ nee mbɛlɛra lɛ anwosesebɛ, yemɔti bɛbahola bɛayɛ dɔɔnwo wɔ Gyihova ɛzonlenlɛ nu. (Kenga Mrɛlɛbulɛ 20:29.) Mgbavolɛ nee mbɛlɛra mɔɔ bɛwɔ Bɛtɛle la bie mɔ yɛ gyima wɔ ɛleka mɔɔ bɛyɛ Baebolo nee mbuluku la. Mgbavolɛ nee mbɛlɛra bie mɔ boa maa bɛsisi Belemgbunlililɛ Asalo na bɛsiezie ɛkɛ. Saa esiane bie si a, mgbavolɛ ne mɔ nee Alasevolɛ mɔɔ bɛlɛ anwubielɛ la kɔboa. Adekpakyelɛma dɔɔnwo mɔɔ bɛle mgbavolɛ nee mbɛlɛra la kɔka edwɛkɛ ne wɔ ɛleka mɔɔ wɔ moa na bɛka aneɛ gyɛne la.\n6-8. (a) Kɛzi kpavolɛ ko hakyile adwenle mɔɔ ɔlɛ wɔ Nyamenle ɛzonlenlɛ nwo la ɛ, na duzu a vile nu rale a? (b) Kɛ ɔkɛyɛ na ‘yɛazɔ Gyihova yɛanlea yɛanwu kɛ ɔle kpalɛ’ ɛ?\n6 Ɔda ali kɛ ɛ nye sɔ ahonle nu mɔɔ bɛfi bɛsonle Nyamenle la. Noko saa ɛte nganeɛ kɛ mɔɔ ɛnee adiema Aaron noko te nganeɛ la ɛ? Ɛnee ye awovolɛ le Kilisienema, noko ɔhanle kɛ: “Ɛnee me nye ɛnlie debiezukoalɛ nee daselɛlilɛ ɛhɔlɛ nwo.” Ɛnee ɔkpondɛ kɛ ɔsonle Nyamenle wɔ anyelielɛ nu, noko ɔnnwu deɛmɔti ɔ nye ɛnlie la. Duzu a ɔyɛle a?\n7 Aaron bɔle mɔdenle kɛ ɔbazukoa Baebolo ne dahuu, yeaziezie ɔ nwo kolaa na yeahɔ debiezukoalɛ na eza yeamaa mualɛ. Mɔɔ hyia kpalɛ la, ɔbɔle ɔ bo kɛ ɔyɛ asɔne dahuu. Ɔnyianle anyuhɔlɛ wɔ sunsum nu wɔ mekɛ mɔɔ ɔnyianle Gyihova anwo ɛhulolɛ kpole la. Aaron yɛle adekpakyelɛnli, ɔboale wɔ esiane mekɛ nu, eza ɔhɔhanle edwɛkɛ ne wɔ maanle gyɛne nu. Kɛkala Aaron ɛlɛsonle wɔ Bɛtɛle, eza ɔle asafo nu kpanyinli. Kɛzi ɔbu nzenzaleɛ mɔɔ ɔyɛle la ɛ? “Mezɔ ‘Gyihova menlea na menwu kɛ ɔle kpalɛ.’ Kɛmɔ yeyila me la ati, menwu kɛ ɔwɔ kɛ meyɛ dɔɔnwo wɔ ye ɛzonlenlɛ nu amaa meanyia nyilalɛ dɔɔnwo.”\n8 Edwɛndolɛnli ne hanle kɛ: “Bɛdabɛ mɔɔ bɛkpondɛ [Gyihova] abo zo la ɛngyia debie kpalɛ biala anwo.” (Kenga Edwɛndolɛ 34:8-10.) Nɔhalɛ, Gyihova ɛnye bɛdabɛ mɔɔ bɛsonle ye nɔhalɛ nu la arɛle ɛndo bɛ sa nu ɛlɛ. Yɛ nuhua biala bahola ‘azɔ Gyihova anlea na yeanwu kɛ ɔle kpalɛ’ wɔ mekɛ mɔɔ yɛlɛyɛ biala mɔɔ yɛbahola wɔ ye ɛzonlenlɛ nu la. Saa yɛfi yɛ ahonle muala anu yɛsonle Nyamenle a, ɔmaa yɛ nye die kpalɛ.\nMIA Ɛ NWO NA MMAAMAA Ɛ SA NU TO\n9, 10. Duzu ati a ɔwɔ kɛ ‘ɛkendɛ’ a?\n9 Mekɛ mɔɔ ɛlɛdi wɔ bodane ne mɔ anwo gyima la, ɔwɔ kɛ ‘ɛkendɛ.’ (Maeka 7:7) Gyihova boa ye nɔhalɛ azonvolɛ dahuu, noko bie a ɔbamaa bɛahendɛ mekɛ kpalɛ kolaa na bɛanyia nwolɛ adenle bie mɔ. Ɔbɔle Ebileham ɛwɔkɛ kɛ ɔbawo, noko ɛnee ɔwɔ kɛ ɔnyia diedi nee abotane. (Hib. 6:12-15) Ebileham hendɛle ɛvolɛ dɔɔnwo kolaa na bɛawo Ayezeke, noko ɔ sa nu ando, yɛɛ Gyihova annye ɔ rɛle ando ɔ sa nu.—Mɔl. 15:3, 4; 21:5.\n10 Ɛhendɛlɛ ɛnla aze. (Mrɛ. 13:12) Saa yɛ sa anga mɔɔ yɛ nye la ye ade la a, ɔbahola yeamaa yɛ sa nu ado kpalɛ. Yemɔti ɔwɔ kɛ yɛfa mekɛ ne yɛsukoa kɛ yɛbanyia sunsum nu subane ngakyile. Maa yɛnlea ndenle nsa mɔɔ yɛbahola yɛalua zo yɛayɛ ɛhye la.\n11. Sunsum nu subane boni mɔ a ɔwɔ kɛ yɛnyia a, na duzu ati a nwolɛ hyia a?\n11 Nyia sunsum nu subane ngakyile. Saa yɛkenga Nyamenle Edwɛkɛ ne na yɛdwenledwenle nwo a, yɛbanwu nrɛlɛbɛ, yɛanyia nwunu, ndelebɛbo yɛɛ adwenle kpalɛ. Subane ɛhye mɔ boa menli mɔɔ bɛli nɔhalɛ ɛzonlenlɛ nyunlu la. (Mrɛ. 1:1-4; Tae. 1:7-9) Eza mekɛ mɔɔ yɛlɛkenga yɛ mbuluku ne mɔ la, ɔmaa yɛnwu adwenle mɔɔ Nyamenle lɛ wɔ ninyɛne bie mɔ anwo la. Mekɛ biala ɔwɔ kɛ yɛsi anyelielɛ ninyɛne, anwoziezielɛ, kɛzi yɛnea ezukoa zo yɛɛ kɛzi yɛ nee awie mɔ bali la anwo kpɔkɛ. Saa yɛfa mɔɔ yɛsukoa yɛfi Baebolo ne anu la yɛbɔ yɛ ɛbɛla a, yɛbahola yɛazi kpɔkɛ mɔɔ sɔ Gyihova anye la.\n12. Kɛ ɔkɛyɛ na asafo ne anu amra ahile kɛ bɛdi nɔhalɛ ɛ?\n12 Di nɔhalɛ. Ɔwɔ kɛ nɔhalɛ Kilisienenli biala bɔ mɔdenle kɛ ɔbayɛ teokelase gyima biala mɔɔ bɛbava bɛamaa ye la. Kɛmɔ ɛnee Nihɛmaya le amɛnlado la ati, ɔvale gyima ɔmaanle Nyamenle menli bie mɔ. Nwane mɔ a ɔkpale bɛ a? Ɔkpale menli mɔɔ bɛsulo Nyamenle, bɛdi nɔhalɛ yɛɛ bɛkola bɛfa bɛ rɛle bɛwula bɛ nu la. (Nih. 7:2; 13:12, 13) Ɛnɛ noko, mɔɔ bɛkpondɛ bɛavi sonvolɛ ɛkɛ la a “le kɛ ɔkɛli nɔhalɛ.” (1 Kɔl. 4:2) Saa ɛyɛ wɔ gyima kpalɛ a awie biala banwu ye.—Kenga 1 Temɔte 5:25.\n13. Saa awie mɔ nee wɔ anli ye boɛ a, kɛzi ɛbahola wɔazukoa Dwosefi neazo ne ɛ?\n13 Maa Gyihova ɛziezie wɔ. Saa awie mɔ nee wɔ anli ye boɛ a, duzu a ɛbahola wɔayɛ a? Bie a ɛbahola wɔaziezie edwɛkɛ ne ndɛndɛ. Noko fane dɔɔnwo ne ala, saa ɛkpondɛ kɛ ɛkile kɛ wɔ edwɛkɛ yɛ fɛ a, ɔbamaa edwɛkɛ ne azɛkye. Dwosefi amediema ne mɔ ne ye anli ye boɛ, noko yeanva bɛ nwo ɛya yeanzie ɔ kunlu. Amozii, bɛdole ye ɛzonle na bɛdole ye efiade. Noko wɔ ɛhye mɔ amuala anu, ɔmaanle Gyihova hilele ye adenle. Duzu a vile nu rale a? “[Gyihova] edwɛkɛ ne buale ye benle” anzɛɛ zieziele ye. (Edw. 105:19) Zɔhane sɔnea ne mɔ zieziele Dwosefi maanle gyima titili bie. (Mɔl. 41:37-44; 45:4-8) Saa ɛyia ngyegyelɛ mɔɔ anu yɛ se la a, sɛlɛ Nyamenle kɛ ɔmaa wɔ nrɛlɛbɛ nee anwosesebɛ na tendɛ anzɛɛ yɛ wɔ ninyɛne wɔ ɛbulɛ nu. Gyihova baboa wɔ.—Kenga 1 Pita 5:10.\nNYIA ANYUHƆLƐ WƆ DASELƐLILƐ NU\n14, 15. (a) Duzu ati a ɔwɔ kɛ yɛnea yɛ “ngilehilelɛ ne boɛ” a? (b) Kɛzi ɛbahola wɔabɔ edwɛkpa ne nolo wɔ tɛnlabelɛ ngakyile nu ɛ? (Nea mɔlebɛbo nvoninli ne nee ɛlɛka “ Ɛbazɔ Adenle Gyɛne Wɔanlea Ɔ?”)\n14 Pɔɔlo zele Temɔte kɛ: “Maa ɛ nye ɛbolo Nyamenle Edwɛkɛ ne ɛgengalɛ wɔ bagua nu, ye nolobɔlɛ nee ye ngilehile nwo. Nea ɛ nwo boɛ na nea wɔ ngilehilelɛ ne boɛ.” (1 Tem. 4:13, 16) Ɛnee Temɔte le Belemgbunlililɛ edwɛkpakavolɛ mɔɔ bɔ mɔdenle dɛba. Noko saa ye ɛzonlenlɛ gyima ne banyia anyuhɔlɛ a, ɔwɔ kɛ ɔnea ye “ngilehilelɛ ne boɛ.” Ɛnee ɔnle kɛ ɔmaa ɔ nye da kɛ kɛzi ɔka edwɛkɛ ne dɛba la baha menli ne ahonle. Saa ye edwɛkɛ ne baha bɛ ahonle a, ɛnee ɔwɔ kɛ ye ngilehilelɛ ne di bɛ ngyianlɛ nwo gyima. Kɛ Belemgbunlililɛ edwɛkpakavolɛma la, zɔhane a ɔwɔ kɛ yɛyɛ a.\n15 Saa yɛlɛyɛ azua nu daselɛlilɛ a, yɛnda yɛndo menli wɔ sua nu. Wɔ ɛleka bie mɔ, yɛngola yɛngɔ azua mɔɔ bɛdo nwolɛ bane la anu. Saa zɔhane a ɔde wɔ wɔ ɛkɛ ne a, ɛnee suzu ndenle ngakyile mɔɔ ɛbahola wɔalua zo wɔabɔ edwɛkpa ne nolo la anwo.\n16. Kɛ ɔkɛyɛ na bagua nu daselɛlilɛ gyima ne azo ma ɛ?\n16 Bagua nu daselɛlilɛ noko le adenle kpalɛ ko mɔɔ yɛdua zo yɛbɔ edwɛkpa ne nolo a. Alasevolɛ dɔɔnwo ɛlɛyɛ gyima ɛhye bie na yezo ma dɔɔnwo. Bɛka edwɛkɛ ne bɛkile menli wɔ keteke nee kale agyinlaleɛ, gua nu nee nwɔhoa ɛlilɛ ɛleka yɛɛ ɛleka ngakyile. Saa Alasevolɛ bie mɔ kpondɛ kɛ bɛka edwɛkɛ ne bie bɛkile awie a, bɛka nolobɔlɛ bie anu edwɛkɛ, bɛkanvo ɔ mra ne mɔ anzɛɛ bɛbiza ye gyima mɔɔ ɔyɛ la anwo kpuya. Saa adawubɔlɛ ne ɛlɛkɔ zo a, nolobɔlɛnli ne fa Baebolo nu edwɛkɛ bie fa nu na ɔnea kɛzi suamenle ne bayɛ ye nyɛleɛ la. Edwɛkɛ mɔɔ ahenle ne baha la maa bɛtoa Baebolo nu adawubɔlɛ ne azo.\n17, 18. (a) Kɛ ɔkɛyɛ na wɔanyia anwodozo wɔayɛ bagua nu daselɛlilɛ gyima ne bie ɛ? (b) Kɛzi ɛzonlenlɛ gyima ne mɔɔ ɛlɛyɛ la maa ɛye Gyihova ayɛlɛ kɛ Devidi ɛ?\n17 Saa bagua nu daselɛlilɛ gyima ne yɛ se maa wɔ a, mmamaa ɛ sa nu to. Ɛnee ɔyɛ se ɔmaa adekpakyelɛnli bie mɔɔ bɛfɛlɛ ye Eddie mɔɔ ɔvi New York City la kɛ ɔ nee menli babɔ adawu wɔ bagua nu. Noko nzinlii, ɛnee akee ɔkola ɔka edwɛkɛ ne wɔ bagua nu. Duzu a boale ye a? Ɔse: “Me nee me ye kpondɛ kpuya nee edwɛkɛ mɔɔ menli ta ka nwolɛ edwɛkɛ la anwo mualɛ wɔ yɛ abusua ɛzonlenlɛ ne abo. Ɛnee yɛbiza Alasevolɛ gyɛne debie mɔɔ boa bɛ la.” Kɛkala, Eddie anye die bagua nu daselɛlilɛ nwo kpalɛ.\n18 Saa ɛnyia anwubielɛ nee anwodozo wɔ edwɛkpa ne nolobɔlɛ nu a, wɔ sunsum nu anyuhɔlɛ ne bala ali. (Kenga 1 Temɔte 4:15.) Eza ɔbamaa wɔayeyɛ yɛ anwuma Selɛ ne kɛ Devidi la, ɔdole edwɛne kɛ: ‘Mebayɛ Gyihova mo dahuu; dahuu mebaye ye ayɛlɛ. Me ɛkɛla fa Gyihova tu ɔ nwo; [bɛlɛvoma] ɛdie na bɛli fɛlɛko.’ (Edw. 34:1, 2) Bie a wɔ ɛzonlenlɛ gyima ne ati, ɔbamaa menli mɔɔ bɛlɛ ahonle kpalɛ la ara nɔhalɛ ɛzonlenlɛ nu.\nNYIA SUNSUM NU ANYUHƆLƐ FA YE NYAMENLE AYƐLƐ\n19. Duzu ati a saa tɛnlabelɛ mɔɔ Gyihova sonvolɛ bie wɔ nu la ɛmmaa ɔngola ɔnyɛ dɔɔnwo bɔbɔ a ɔwɔ kɛ ɔmaa ɔ nye die ɛ?\n19 Eza Devidi dole edwɛne kɛ: “O [Gyihova], ɛ sa anloa gyima kɔsɔɔti bayɛ wɔ mo, Nyamenle menli ne amuala baye wɔ ayɛlɛ! Bɛbaha wɔ belemgbunlililɛ ne anyunlunyia nwo edwɛkɛ, na bɛaha wɔ tumi ne anwo edwɛkɛ. Bɛbamaa menli anwu wɔ tumi nyɛleɛ ne mɔ, nee wɔ belemgbunlililɛ ne anyunlunyia ne kɛnlɛma.” (Edw. 145:10-12) Zɔhane edwɛkɛ ne da kɛzi Gyihova nɔhalɛ Alasevolɛ kɔsɔɔti te nganeɛ la ali. Noko saa anwodolɛ anzɛɛ kpanyinliyɛlɛ ɛmmaa ɛngola ɛnyɛ dɔɔnwo wɔ ɛzonlenlɛ gyima ne anu ɛ? Dahuu kakye kɛ edwɛkpa ne mɔɔ ɛbɔ ye nolo ɛkile menli mɔɔ bɛnea wuliravolɛma nee awie mɔ la ye yɛ Nyamenle ne ayɛlɛ. Saa wɔ diedi ne ati bɛdo wɔ efiade a, bie a saa ɛnyia nwolɛ adenle a ɛkola ɛka wɔ diedi ne anwo edwɛkɛ, na yemɔ maa Gyihova anye die kpalɛ. (Mrɛ. 27:11) Saa ɛwɔ abusua mɔɔ bɛnle ɛzonlenlɛ ko anu, noko ɛbɔ mɔdenle kɛ ɛbayɛ wɔ sunsum nu ninyɛne dahuu a, ɔdaye noko ɔmaa Gyihova anye die. (1 Pita 3:1-4) Saa tɛnlabelɛ mɔɔ ɛwɔ nu la ɛnle kpalɛ bɔbɔ a, ɛbahola wɔaye Gyihova ayɛlɛ na wɔanyia anyuhɔlɛ wɔ sunsum nu.\n20, 21. Saa bɛva gyima dɔɔnwo bɛwula ɛ sa wɔ Gyihova ahyehyɛdeɛ ne anu a, kɛ ɔkɛyɛ na wɔaboa awie mɔ ɛ?\n20 Saa ɛkɔ zo ɛnyia sunsum nu anyuhɔlɛ a, Gyihova bayila wɔ. Saa ɛyɛ nzenzaleɛ wɔ wɔ mekɛ anzɛɛ wɔ ɛbɛlabɔlɛ nu a, ɛbahola wɔayɛ dɔɔnwo wɔ ɛzonlenlɛ gyima ne anu na wɔaboa awie mɔ wɔamaa bɛanyia anyelazo. Bieko, saa ɛnyia sunsum nu anyuhɔlɛ na ɛtu ɛ nwo ɛmaa a, ɔbaboa ɛ mediema diedima kpalɛ. Eza kɛmɔ ɛbɔ mɔdenle wɔ asafo ne anu la ati, ɔbamaa awie mɔ mɔɔ bɛkulo Gyihova la ahulo wɔ, bɛali wɔ eni na bɛaboa wɔ.\n21 Saa yɛva ɛvolɛ dɔɔnwo anzɛɛ ekyi bie yɛzonle Gyihova bɔbɔ a, yɛ muala yɛbahola yɛanyia anyuhɔlɛ wɔ ye ɛzonlenlɛ nu. Noko kɛ ɔkɛyɛ na Kilisienema mɔɔ bɛnyi sunsum nu la aboa bɛdabɛ mɔɔ bɛle fofolɛ la bɛamaa bɛanyia anyuhɔlɛ ɛ? Yɛbazuzu zɔhane edwɛkɛ ne anwo wɔ edwɛkɛ bieko anu.\nƐBAZƆ ADENLE GYƐNE WƆANLEA Ɔ?\nVENECIA, adiema raalɛ bie mɔɔ ɔvi Venezuela la hanle kɛ: “Meanzuzu kɛ mebahola meali daselɛ wɔ fonu zo.” Noko ɔvɛlɛle raalɛ bie na ɔhanle edwɛkɛ sikalɛ bie ɔhilele ye. Ɛnee raalɛ ne anye die Baebolo ne anwo, yemɔti Venecia bɔle ɔ bo kɛ ɔ nee ye sukoa debie. Nzinlii bɛzɔnenle raalɛ ne. Venecia se: “Fonu zo daselɛlilɛ boa kpalɛ!”\nPeter mɔɔ ɔvi Liberia la ta fa yɛ mbuluku ne bie kɔ sukulu. Ɔ gɔnwo mɔ bie nwunle Youths—What Will You Do With Your Life? trate ne na bɛliele bie. Peter nee bɛ bɔle trate ne anu adawu na ɔbizale bɛ kɛ: “Duzu a bɛkpondɛ kɛ bɛfa bɛ ngoane bɛyɛ a?” Kpavolɛ ko hanle kɛ: “Mekpondɛ kɛ mefa me ngoane mesonle Nyamenle.” Peter bɔle ɔ bo kɛ ɔ nee ye sukoa Baebolo ne.\nƆlua anwodolɛ ti, agyalɛma bie mɔɔ bɛvi Poland la bɔle ɔ bo kɛ bɛdua kɛlata ɛhɛlɛlɛ zo bɛali daselɛ. Ɛhye a nrenyia ko mɔɔ ɔ sa hanle bɛ kɛlata ne bie la hɛlɛle a: “Bɛ edwɛkɛ ne ɛkyekye me rɛle. Me ye wule la ye ɛvolɛ nsa ɛne, yɛɛ me ra nrenyia ne wule ɛkenle ɛvolɛ ne.” Amozii raalɛ ko noko hɛlɛle kɛ: “Bɛ kɛlata ne boale me ɔmaanle menwunle nɔhalɛ ne. Bɛhɛlɛle me la ye ɛvolɛ nwiɔ ɛne, na kɛkala merayɛ bɛ diema.”\nFa nwa awie Fa nwa awie Asoo Ɔwɔ Kɛ Ɛnyia Anyuhɔlɛ Wɔ Sunsum Nu Ɔ?